
Grøn vækst, vækstkritik, vild vækst

Blåt lys flød hen over stålkonstruktionerne i Esbjerg Havn, da kronprins Frederik trådte frem den 8. marts 2023. 350 gæster og et mylder af internationale journalister så til, mens formanden for Europa-Kommissionen, Ursula von der Leyen, tonede frem på storskærmen fra Bruxelles og kaldte det et historisk øjeblik. Danmark skulle som verdens første land lagre CO2 i Nordsøens undergrund. Og vi skulle endda tjene penge på det. Et grønt teknologisk gennembrud – og noget, der lignede en realisering af potentialet i det seneste årtis danske strategi om grøn vækst. Fejringen i Esbjerg Havn skulle nemlig også demonstrere, at økonomisk vækst og bæredygtighed kunne gå hånd i hånd. Den signalerede, at omstillingen til økologisk bæredygtighed kunne gennemføres med vores velstand intakt – og uden større samfundsforandringer.1

To et halvt år senere, den 26. oktober 2025, bristede drømmen på forsiden af Politiken. I en stor artikel forklarede avisen, at de officielle beregninger om lagring af 12 milliarder tons CO2 i Nordsøen var en kraftig overvurdering. Nye data pegede på, at kapaciteten kun var en brøkdel. Det økonomiske eventyr begyndte at ligne et kapitel i en fortælling om teknologisk overmod. Politiken kunne endda fortælle, at Ole Jørgensen, seniorforsker i GEUS (De Nationale Geologiske Undersøgelser i Danmark og Grønland), allerede i april 2024 havde advaret sine foresatte i en e-mail: “Der er noget helt galt, og på et tidspunkt eksploderer den historie mellem hænderne på os”.2 Der gik kun halvandet år.

De to øjeblikke indrammer den spænding, der lige nu organiserer dansk klimapolitik.

På den ene side forestillingen om grøn vækst, hvor uafprøvede teknologier fra brintudvinding og CO2-lagring til Power-to-X præsenteres som løsninger, der både skal afhjælpe klimakrisen og skabe ny økonomisk vækst. Visionen lover det bedste fra to verdener. Vi skal redde miljøet, men indsatsen skal betale sig. Kernen i forestillingen om grøn vækst er netop, at økonomisk fremgang og økologisk bæredygtighed ikke blot kan forenes, men styrke hinanden gennem innovation, teknologi og markedsdrevet omstilling. I Danmark fik den idé for alvor vind i sejlene efter finanskrisen i 2008, hvor grønne investeringer blev lanceret som en vej ud af både økonomisk krise og klimakrise. I dag udgør den en fast præmis for næsten alle politiske initiativer på miljøområdet i Danmark, ligesom den understøttes af erhvervslivet og af nogle forskere.

Kort efter at ideen om grøn vækst opstod, begyndte bevægelser, kunstnere og mange forskere på den anden side at udfordre antagelsen om, at teknologi og marked alene kan sikre en bæredygtig fremtid. For dem fremstår grøn vækst ofte som en helt urealistisk strategi og som et forsøg på at skjule, at økonomisk vækst altid vil føre økologiske kriser med sig i sit kølvand. Her køber man ikke den grundlæggende antagelse bag grøn vækst, nemlig at økonomisk vækst og økologisk bæredygtighed kan forenes ved hjælp af teknologisk innovation.

Men faktisk har de to positioner en lang forhistorie, der ikke begynder i 2008, men løber helt tilbage til 1960’erne og 1970’erne. Det er den historie, Vild vækst fortæller. Vi søger tilbage i fortiden for at forstå vores aktuelle situation bedre.

Vild vækst viser, hvordan konflikten – eller samarbejdet – mellem økonomisk vækst og økologisk bæredygtighed er blevet diskuteret i Danmark siden 1960’erne. I årenes løb har der været mange forskelligartede forestillinger om forholdet mellem økonomi og økologi. De er oftest blevet formuleret af økonomer, men også af naturvidenskabsmænd, teologer, journalister og digtere. Vi afdækker, hvornår og hvordan forestillingen om, at teknologisk innovation kunne skabe harmoni mellem økonomi og økologi, blev dominerende i dansk politik. Og vi spørger, hvordan det kan være, at det politiske mulighedsrum synes mindre i dag end nogensinde før, og hvorfor vækstdebatten i dag synes præget af helt fastlåste positioner. Kunne vi med fordel lade os inspirere af fortidens forestillinger og debatter?

Som idéhistoriker og litteraturhistoriker tilbyder vi ikke konkrete løsninger til politikere eller andre beslutningstagere. Vi er humanister. Det er ikke os, der laver klimamodeller, bygger vindmøllefarme eller udfolder konkrete planer for nye grønne skatter. Vores opgave er snarere at stille spørgsmål ved de ofte kun halvt bevidste forestillinger, der former vores fornemmelser for, hvad der kan lade sig gøre, og hvad der ikke kan. Vi vil gerne vise, at der er vide rammer for at diskutere, hvad der er meningsfuldt eller meningsløst at forestille sig som modsvar til nutidens økologiske krise, og at fortidens digtning og debatter kan åbne nye forestillingsrum i nutiden og fremtiden.

Bogens titel, Vild vækst, har vi hentet hos den danske digter Inger Christensen, hvis essays fra slutningen af 1970’erne spiller en vigtig rolle i bogen. Det gør de ikke, fordi de fyldte meget i deres samtid – de blev snarere overset – men fordi Christensen udtrykker en vision om forholdet mellem natur og vækst, der er værd at genopdage. Men titlen skal ikke kun pege på Christensens essays. For os er vild vækst også en samlebetegnelse for alle de mærkelige, oversete og nogle gange ubekvemme forestillinger, som i årtierne er vokset frem i debatterne om forholdet mellem økonomisk vækst og økologisk bæredygtighed. De forestillinger udfordrer den nuværende politiske debat. Især sparker de til forestillingen om, at grøn vækst er den eneste mulige løsning.

Ideen om grøn vækst er i snart 20 år blevet brugt til at legitimere en næsten blind tro på teknologiske løsninger. Der er brug for mere radikale og fantasifulde ideer, hvis vi som samfund skal imødegå de økologiske kriser.





Grænser for vækst

En forårsdag i april 1964 landede Information på danske køkkenborde med overskriften: “Stop svineriet!”.3 Artiklen advarede danskerne mod at gå i vandet, for Øresund var fyldt med urenset kloakvand, bakterier og affald. For første gang blev forurening beskrevet som et samfundsmæssigt problem. Det var ikke blot en lokal gene, men tegn på, at vækstens pris var ved at blive synlig. Som avisen skrev: “Overflodssamfundets spild afsætter sig i naturen og gør den mindre naturlig”. For at forstå den nye bevidsthed må vi gå et halvt århundrede tilbage til det tidspunkt, hvor selve ideen om økonomisk vækst tog form.

Selv om ideen om grøn vækst først for alvor slog rod under finanskrisen i 2008-2009, hviler den på langt ældre forestillinger om økonomisk vækst som et centralt politisk mål. Som politologen Timothy Mitchell har vist, opstod økonomien i moderne betydning som summen af produktion, forbrug og distribution inden for nationale grænser først i mellemkrigstiden. Indtil da blev økonomiske spørgsmål snarere betragtet som en del af god regeringsførelse end som et selvstændigt system eller vidensfelt. I løbet af 1930’erne ændrede det sig radikalt. Med fremkomsten af makroøkonomisk teori og statistiske redskaber som nationalregnskaber, bruttonationalprodukt (BNP) og indkomststatistikker etableredes økonomien som en afgrænset helhed med egne lovmæssigheder – noget, man kunne måle, veje og kontrollere. Dermed voksede også ideen om, at økonomien kunne styres og planlægges politisk, og det banede vejen for forestillingen om vækst som et centralt og kvantificerbart mål for samfundets udvikling.4

Efter 2. Verdenskrig begyndte akademikere i stigende grad at analysere ideen om økonomisk vækst. Begrebet fandt vej ind i den videnskabelige sfære og blev tæt knyttet til den neoklassiske tradition. Ved Massachusetts Institute of Technology (MIT) udviklede økonomer som Robert Solow vækstteorien. Forskningsfeltet analyserede årsagerne til og konsekvenserne af langsigtet økonomisk vækst.

Solows model bidrog til at udbygge forståelsen af vækst, og teknologiens rolle som drivkraft for væksten blev fremhævet. I den kolde krigs ideologiske klima legitimerede den videnskabelige tilgang også en kapitalistisk økonomi. Evnen til at skabe økonomisk fremgang var både en fordel og en politisk nødvendighed i den vestlige verdens konkurrence med det socialistiske alternativ i østblokken.5 Vækst fungerede ikke kun længere som et økonomisk mål, men også som et ideologisk redskab. I takt med at tankegangen vandt indpas, arbejdede internationale organisationer som OECD (Organisation for Economic Co-operation and Development) aktivt for at udbrede og konsolidere vækstparadigmet i medlemslandene.6

I Danmark fik væksttænkningen politisk betydning i efterkrigstiden.7 I 1950’erne kom der fokus på produktivitet – dvs. hvor effektivt arbejdsstyrken og kapitalen udnyttes til at producere varer og tjenesteydelser – fordi øget produktivitet ansås som nøglen til bedre levevilkår for befolkningen. Fra slutningen af 1950’erne slog selve begrebet økonomisk vækst – sammen med beslægtede udtryk som stigning, fremgang og produktionsudvidelse – igennem som et centralt mål for politisk styring. Sammen med efterkrigstidens højkonjunktur slog en forestilling rod om, at fremgang kunne måles i økonomisk vækst. Det endte med gradvist at fremstå som en selvfølge. Da Socialdemokratiet i 1960 gik til valg under sloganet ”Gør gode tider bedre”, var målet også at fastholde og øge samfundets økonomiske vækst. Politisk var der bred enighed om, at vækst var nødvendig for at sikre velfærd og stabilitet.

Den økonomiske vækst var ikke kun mærkbar i nationalregnskabets mange tal. Den kunne også mærkes i hverdagen. I løbet af 1960’erne steg den materielle levestandard markant i Danmark. For første gang fik almindelige danskere adgang til køleskabe, fjernsyn, biler og charterrejser. Væksten gav ikke kun staten, men også den enkelte borger en oplevelse af fremskridt. Samtidig gav den plads til massive investeringer i velfærdsstatens infrastruktur. Der blev opført skoler, gymnasier, universiteter, plejehjem og hospitaler, og sociale reformer som folkepensionen (1956) så dagens lys.


En ny kritik

1960’erne står som velfærdsstatens guldalder, fordi økonomisk vækst og lav arbejdsløshed gjorde det muligt at udbygge en generel og universel velfærdsmodel i Danmark.8


Men træerne voksede ikke ind i himlen. Både internationalt og i Danmark begyndte kritiske stemmer i 1960’erne at udtrykke bekymring over prisen for vækst. Det var ikke efterkrigstidens konservative og kulturradikale kulturkritik med fokus på nye livsformer og påstået åndløshed, men en kritik af vækstens negative konsekvenser for miljøet. I første omgang kom det til udtryk via fokus på forurening. Allerede i 1964 erklærede den konservative Poul Møller, at “røg, støj og møg” ville blive nogle af fremtidens største problemer. Som Informations kampagne “Stop svineriet!” samme år viste, var forureningen blevet et nationalt symbol på vækstens skyggesider. I en række artikler om urenset kloakvand, luftforurening og ødelæggelse af landskaber samlede avisen et voksende ubehag ved efterkrigstidens industrielle fremskridt.9

Efter Informations kampagne blev 45.000 underskrifter afleveret til Folketinget.10 Den socialdemokratiske regering reagerede ved at nedsætte en hygiejnekommission, men først i 1969 fik den unge socialdemokrat Jens Kampmann til opgave at levere et forslag til en samlet forureningslov. I 1971 blev Kampmann Danmarks første minister for forureningsbekæmpelse. Hans arbejde kulminerede i 1973 med Danmarks første miljølov, der var et klart signal om, at vækstens bagside nu skulle tages alvorligt og tackles politisk.

Midt i den politiske udvikling voksede samtidig en ny og mere radikal kritik op. Både i Danmark og internationalt. Her blev problemer med forurening flankeret af spørgsmål om ressourceforbrug og af en ny forståelse af naturen og miljøet. Bevægelser som NOAH (fra 1969) i Danmark introducerede en global og økologisk forstå-else af omgivelserne og insisterede på, at vækstens konsekvenser var en trussel mod hele planetens økosystem. Forurening var ikke kun en bivirkning ved vækst, der skulle undgås, men økonomisk vækst i sig selv var en trussel mod den fælles klode.11

Den danske debat voksede som reaktion på internationale undersøgelser og rapporter og opråb fra forskergrupper. Vigtigst var rapporten Grænser for vækst fra 1972, udarbejdet af Romklubben – en international gruppe af forskere og erhvervsfolk. Den danske oversættelse udkom samme år som den oprindelige og var med til at intensivere en vækstdebat, der udfoldede sig med stor voldsomhed i 1970’erne. Rapporten fremskrev udviklingen i befolkning, ressourcer og forurening og advarede om, at jorden havde fysiske grænser for vækst, og den vakte stor opsigt ved at konkludere, at ubegrænset økonomisk vækst ikke var mulig. Væksten ville på sigt undergrave sig selv.12

Rapportens ildevarslende vision centrerede sig om ressourceknaphed. Advarslen om grænser for vækst var ikke ny, men det nyskabende ved Grænser for vækst var den avancerede model, som Romklubben havde udviklet til at fremskrive scenarier for kloden. Ud fra modellen advarede forfatterne mod at forlade sig på teknologiske fremskridt: Selv med optimistiske forventninger til teknologiske nybrud ville væksten vende bunden i vejret i løbet af 2000-tallet. Teknologiske nyskabelser kunne kun kortvarigt rykke ved vækstens grænser, men ikke få dem til at forsvinde. Derfor var det nødvendigt at omlægge de grundlæggende, politiske mål hen mod holdbarhed, genbrug og bæredygtighed. Man måtte ikke vente. Og rapporten erklærede, at udsatte man overgangen bare 25 år, så 2000-tallet dystert ud.13

Grænser for vækst opnåede en helt usædvanlig udbredelse, nok fordi rapporten udkom på det rette tidspunkt, nemlig i kølvandet på miljøbevægelsens opståen i slutningen af 1960’erne og sideløbende med to oliekriser (1973 og 1979), hvor olieprisen steg til op mod det tidobbelte. Sammenfaldet gjorde, at forestillingen om knappe naturressourcer og grænser for vækst vandt udbredelse i brede befolkningslag.

Politikere, forfattere og akademikere deltog i debatter i aviser og tidsskrifter om væksten og dens grænser. De formulerede forskellige former for vækstkritik og trak på forskellige traditioner. Nogle satte spørgsmålstegn ved at bruge BNP som mål for samfundets fremskridt og mente, at det skyggede for vigtigere værdier som lighed og retfærdighed. Andre pegede på, hvordan jagten på økonomisk vækst skete på bekostning af naturen. Ofte blandede vækstkritikken sig med en kritik af industrisamfundets ensidige fokus på materiel fremgang, som gjorde vold mod menneskets indre natur ved at fylde os med falske behov. Og ofte beskrev de vækstsamfundet som en forlængelse af kapitalismens udnyttelse af almindelige mennesker, ligesom vækstkritikken typisk diskuterede hele klodens skæbne. Ikke lokale eller nationale forureningskatastrofer.






”En underlig form for vækst” 

I et langt indlæg i tidsskriftet Vindrosen lagde Ejvind Larsen, journalist og en af dansk miljødebats grand old men, i 1972 en hel vækstkritisk svada i munden på Bibelens Eva. I dialogen ”Adam og Eva besøger Arbejdsgiverforeningens formand” var formanden og den vækstkritiske Adam ellers nogenlunde enige. Et for pludseligt skifte til ”en ny slags økonomi” – baseret på bæredygtighed – kunne føre til både arbejdsløshed og til fortsat fattigdom i de fattige lande.14 Det ville lægge yderligere pres på Danmarks betalingsbalance og svække konkurrenceevnen, tilføjede formanden, og det gik jo ikke. Derfor måtte omstillingen fra vækst til ligevægt gå langsomt og også overlades til ”de internationale organisationer”. Nogle andre måtte tage sig af det. Alt det kunne Eva ikke forstå:


Hvorfor i alverden skal det, at man opgiver rovdriften på den ydre natur og menneskets natur føre til arbejdsløshed og stagnation for de fattige lande, så forskellen mellem dem og os ikke udjævnes? Det er jo ikke de fattige lande vel? der ødelægger den økologiske balance og forurener og tømmer kloden for alle de energikilder, der er til rådighed i øjeblikket, og alt det der. Det er jo os med vores økonomiske vækst, som I kalder det. Det er da en underlig form for vækst.15



Svadaen er sær – ikke mindst i munden på Bibelens Eva. Men den er også sigende for 1970’ernes danske miljødebat. I årtiets første år blev en ny politisk konfliktlinje nemlig synlig. Den handlede ikke om fordelingen af økonomiske ressourcer, konkurrenceevne eller statens størrelse og heller ikke om lokale forureningskatastrofer, hvor voldsomme de end kunne være. Den handlede om hele kloden og var derfor flettet tæt sammen med diskussionen om forholdet mellem det globale nord og det globale syd – i- og u-lande, som det hed dengang – og om misforholdet mellem natur og økonomi. Konflikten handlede om, hvorvidt økonomisk vækst var ved at ødelægge verden, og om økonomisk vækst overhovedet var et attraktivt politisk mål i et industrialiseret samfund.

I den debat formulerer Eva en yderfløj, der imidlertid kan genfindes i mængdevis af debatindlæg, tidsskriftsartikler, digte og bøger. Faktisk er hendes indlæg typisk for 1970’ernes vækstkritik, uanset om den kom fra aktivister, videnskabsmænd eller skønlitterære forfattere. Skønt det er næsten glemt i dag, deltog mange danske forfattere i 1970’ernes debat om vækstens grænser. Stærke stemmer var Hans-Jørgen Nielsen, Henrik Stangerup, Villy Sørensen, Vagn Lundbye, Inge Eriksen, Elsa Gress, Thorkild Bjørnvig og Inger Christensen, der diskuterede forholdet mellem natur og økonomi – og de fleste af dem mente i det store hele det samme som Eva i Ejvind Larsens lille tekst.

I en kronik om dansk EF-medlemskab, trykt i Politiken den 30. januar 1972, opponerede forfatteren Henrik Stangerup mod blindt at dyrke vækst som politisk mål. Lige så afvisende han var over for ”de blinde vækstratebesatte politikere som Poul Schlüter og Ninn-Hansen” – Det Konservative Folkepartis Schlüter og Erik Ninn-Hansen var dengang borgerlige hedsporer – lige så kritisk var han over for en vækstfikseret socialisme:


Den demokratiske socialisme […] må omdefineres fra bunden, ud fra nye utopier, en ny menneskeopfattelse: hvad nytter det at fordele goderne bedre end de hidtil er blevet fordelt, hvis prisen for disse goders fremskaffelse er naturens ødelæggelse? Hvad nytter det at sætte produktionen i vejret til vores alle sammens fælles bedste, hvis vi ender med, som ligemænd, at blive begravet i vores eget lort?16


Stangerup argumenterede for, at de økologiske kriser satte en helt ny politisk dagsorden. Han endte med at gå ind for Danmarks indlemmelse i EF, men kun hvis EF ville sætte naturen på dagsordenen. Til forskel fra Eva, der betonede det lokale ”os”, mente han, at global naturødelæggelse ikke kunne løses lokalt, men de delte den radikale skepsis over for økonomisk vækst som politisk mål. Også Stangerup betragtede økonomisk vækst som ”en underlig form for vækst”, der reelt forringede alles liv.


Forestillinger om naturen

I dag er det tankevækkende at læse de gamle indlæg. Man sidder med en fornemmelse af, at de forandrede meget lidt. Væksten fortsatte, det samme gjorde forureningen, udryddelsen af truede arter og den globale opvarmning. Konfliktlinjen mellem økonomisk vækst og økologisk bæredygtighed er i dag endnu mere påtrængende. Samtidig er det også tydeligt, at indlæggene er stemmer fra en anden tid. Selv om de økologiske problemer ikke er blevet mindre akutte, har de måder, vi tænker og taler om dem på, forskudt sig. Krisen er den samme, men 1970’-ernes økologiske forestillingsevne var på godt og ondt bundet af sin tid.

Forestillingen om, at vi mennesker ikke blot forurener, men også tømmer kloden for energi og ressourcer, var allestedsnærværende i 1970’ernes debat. Den knyttede sig til et billede af kloden som et lukket, stabilt økologisk system, hvor det moderne menneske og det moderne samfund var en art parasit eller fremmedlegeme. Med en metafor fra 1970’ernes vækstkritiske litteratur beskriver miljøorganisationen NOAH’s klassiker Nogle oplysninger om den jord, vi sammen lever på (1970) kloden som et rumskib med ”begrænset forråd og plads”. Bogens første illustration er et foto, taget fra månen, hvor man ser jordkloden svæve ensomt gennem verdensrummet. Netop fordi pladsen og ressourcerne er begrænsede, ser NOAH ikke vækst som en løsning: ”Vi kan vokse med problemer. Men ikke ud af dem. Ligesom kræftceller bare vokser og vokser, indtil det levende væv ubønhørligt bukker under”.17

To år senere forklarede NOAH’s forureningsgruppe i Ondets rod: forurening, økologi og økonomi, at jorden er ”et lukket system, der – bortset fra menneskesamfundet – fungerer efter bestemte love og rummer begrænsede reserver”. Teksten fortsætter:



Indenfor dette system kan vækst ikke fortsætte evigt, og når væksten nedbryder systemets funktioner eller opbruger reserver får det konsekvenser – forurening, klimaændringer, råstofmangel.18


Konklusionen er meget tæt på den, Romklubben formulerede i 1972. Men NOAH’s formuleringer får det til at fremstå, som om naturen er vækstens modsætning. Væksten knytter sig til menneskene og deres samfund og nedbryder et økologisk system, der ellers er i balance. Men væksten er også problematisk, fordi jordkloden er som et rumskib – eller måske snarere et lager – der kun indeholder en vis mængde forråd.

Litterært kom den forestilling bl.a. til udtryk i Ivan Malinowskis ”Ti teser om tingenes rette sammenhæng” fra samlingen Vinterens hjerte:


Naturens husholdning/ fungerer fornuftigt/ fra helhedens synspunkt: dyrenes revirer/ bestemmes alene/ af fysiske behov/ som uden videre/ definerer hverandre./ Kapitalisterne er udyr/ i den forstand/ at deres sult/ overskrider fysikken/ vokser for vækstens skyld/ og ustandselig udsondrer/ et hidtil ukendt antiprodukt: spild19


Malinowski var i sit sene forfatterskab en indædt og eksplicit kritiker af det kapitalistiske samfund. Over for en natur i balance stiller Malinowski en kapitalisme, som ikke kun anklages for at være uretfærdig eller producere ulighed, men for at være unaturlig. Den har gjort økonomisk vækst til en værdi i sig selv. Konsekvensen er forurening, ”spild”, som Malinowski kalder et ”antiprodukt”. Ordet peger mod noget unaturligt, men også mod noget, der ikke lader sig integrere i markedets cirkulation af produkter.

Ord som spild og antiprodukt peger mod en forestilling, hvor forurening er som affald, der hverken hører til i naturen eller i samfundet. Sådan beskrives forurening overalt i 1970’ernes miljødebat. Skønt NOAH nævner klimaforandringer, var de fleste kun sjældent optaget af, hvordan menneskelig aktivitet forskyder – snarere end bare ødelægger – omgivelsernes biologiske og kemiske balancer. Problemet var forurening som et biprodukt af den moderne, industrielle produktion, hvor naturfremmede stoffer som plastic, tungmetaller og pesticider blev udledt i miljøet, så de biologiske processer brød sammen. 1970’-ernes vækstkritik forestillede sig for det meste en klode, der på én gang blev tømt for ressourcer og fyldt med livsfjendtligt affald.

Et fremtrædende eksempel på ideen om kloden som et lukket system med begrænsede ressourcer findes i 1970’ernes – hvis ikke 1900-tallets – mest opsigtsvækkende danske debatbog. Oprør fra midten, skrevet af forfatteren Villy Sørensen, fysikeren Niels I. Meyer og politikeren Kristen Helveg Petersen, udkom i 1978, solgte i svimlende 100.000 eksemplarer i løbet af et år og medførte en årelang debat, flere studiekredse, bøger og et tidsskrift, På vej, dedikeret til bogens forslag.20 Bogen fremlagde en vision for det ”demokratiske ligevægtssamfund” og beskrev organiseringen i detaljer.21 Den forsøgte at gøre op med økonomisk vækst som samfundsmæssigt ideal og argumenterede for borgerløn til alle. I afsnittet ”Der er en grænse” forklarede de tre forfattere, hvorfor der var behov for et radikalt brud med det bestående overflodssamfund:


Det nye i vor situation er erkendelsen af at menneskehedens fælles forråd af livsnødvendigheder trues med at blive opbrugt. Den eneste løsning på det problem er at opbygge et (verdens)samfund der er i ligevægt med den omgivende natur.22


Den efterfølgende debat fokuserede især på spørgsmål om nærdemokrati, overgangen fra vækst til ligevægt og drømmen om et samfund hinsides socialklassernes interessemodsætninger. Men bogens udgangspunkt var det samme som i resten af 1970’ernes vækstkritik: forestillingen om en naturødelæggende, økonomisk vækst, der opbruger klodens forråd.23

Oprør fra midten gentager også en anden typisk antagelse fra tiden og sætter lighedstegn mellem det moderne samfunds rovdrift på den ydre natur – de økologiske systemer, der omgiver mennesker – og rovdriften på menneskets indre natur. Hos dem, og i mange andre vækstkritiske tekster fra 1970’erne, er logikken klar. Naturens mistrivsel modsvares af det moderne menneskes mistrivsel. Efterkrigstidens moderne samfund gør vold på begge dele. Selv om man også i 1970’erne var optaget af mennesket som en biologisk organisme, betragtede man især det moderne menneske som fremmedgjort fra både den ydre og den indre natur. I 1976 skrev teologen Ole Jensen i I vækstens vold:


Jeg tror, biologerne har ret i, at en fortsat vækst og ’udvikling’ som den nuværende i vor del af verden ganske enkelt er umulig; det går galt. Men også selv om vi antog, at det kunne lade sig gøre, mener jeg, det ville være forkert. Vi har ikke godt af det – livet bliver ikke et bedre, men et dårligere liv af det. Det er vigtigt for os at gøre op med den åndelige fattigdom i vor væksttænkning.24


For Jensen kom den åndelige fattigdom til udtryk i det nye fænomen ”stress” og i folks manglende sans for ”ydre ro og indre hvile”.25 Her var der noget, den moderne europæer kunne lære af den tredje verdens befolkninger, mente Jensen. Tankegangen er typisk for 1970’erne. Længslen efter mennesket, som det var, før det blev ødelagt af det moderne samfund, var et tilbagevendende motiv. Ejvind Larsen lader Adam og Eva, kristendommens første mennesker, kritisere forestillingen om økonomisk vækst, Vagn Lundbye knytter omsorgen for naturen til de oprindelige amerikanere, og Oprør fra midten argumenterer for, at mennesker oprindeligt forstod hinanden som samarbejdspartnere – ikke som konkurrenter. Den forestilling opstod samtidig med den tidlige kapitalisme, der ødelagde en oprindelig samdrægtighed, og er en af kilderne til den moderne verdens mange problemer.


Også derfor dominerede teknologiske løsninger på forurening ikke i 1970’ernes offentlige vækstkritik. Ofte blev teknologi fremstillet som problematisk – fordi det hørte til den moderne verden, der skabte forurening – eller som en skinløsning, al den stund den ikke tog fat om ondets rod. Faktisk fokuserede vækstkritikken i den offentlige debat ikke på at opfinde nye, grønne teknologier eller på ny lovgivning. I stedet plæderede den for grundlæggende samfundsforandringer for at gøre samfundet mere menneskeligt. NOAH’s Nogle oplysninger om den jord, vi sammen lever på forestillede sig, at miljøproblemerne kun kunne løses, hvis samfundet ikke blev styret af økonomisk profit.26 Og Oprør fra midten konkluderede:


I de sidste tiår har det økologiske chok ladet os indse at der er grænser for hvad mennesket ustraffet kan udnytte den ydre natur til; det må også erkendes at der er grænser for hvad mennesket kan udnyttes og tilpasses til uden at tage skade på sin sjæl og på sin krop.27


I 1970’ernes økologiske vækstkritik diskuterede man ikke kun mennesket i naturen. Man diskuterede også – og nogle gange mest – menneskets natur og forestillinger om det rette liv og den rette samfundsindretning. Igen og igen konkluderede teksterne, at økonomisk vækst var dårlig for mennesker, og at et opgør med væksten som samfundsmål var nødvendig for menneskets trivsel. I den forstand var naturen og mennesket både væsensforskellige og ens i datidens vækstkritik. Det moderne samfund er en ødelæggende parasit. Men de samme forandringer kan sikre både naturens og menneskenes trivsel.



Kritik af kritikken

Kloden blev i det meste af 1970’ernes vækstkritik set som et lukket, stabilt system, hvor det moderne menneske og samfund var fremmedlegemer. Men også andre forestillinger kom til udtryk. Og nogle debattører forholdt sig kritisk til den økologiske vækstkritik. Flere marxistisk inspirerede debattører, blandt andre forfatteren Hans-Jørgen Nielsen, anerkendte nok forureningen som et samfundsproblem, men var alligevel skeptiske over for den radikale vækstkritik, især fordi de mente, at et overdrevent fokus på miljøproblemer ville ignorere klassekampen. Den 11. marts 1972 erklærede den studerende Tage Bild i et langt indlæg i Information, at kampen for miljøet tenderede mod ”økologisme”, som han forstod som ”den blanding af naturvidenskabelig kompetence og politisk analfabetisme, der danner kernen i den økologiske bevægelse”.28 Kampen mod samfundsmæssig vækst og ressourceforbrug tillod spørgsmålet om menneskehedens overlevelse – hvor alle mennesker angiveligt delte interesser – at overtrumfe opgøret med ”de givne samfunds- og produktionsforhold”, hvor arbejdere og magthavere ikke delte interesser. Derfor var der ”al mulig grund til at frygte økologisterne mere end forureningen selv”, mente Bild.29 Dog var frygten ikke større, end at Bild lavede en kobling af økologi og kulturelite, der tydeligvis skulle latterliggøre datidens vækstkritik, og som man også i dag møder blandt debattører, der insisterer på, at kampen for økologisk bæredygtighed er i konflikt med kampen for social retfærdighed:


Nuvel, så længe økologismen kun fænger i en eksklusiv kreds af labile filosoffer, humanister og videnskabsmænd på Louisiana og andre steder med god mad og smagfulde møbler, er den selvfølgelig ganske harmløs.30


Det er vigtigt at forstå, at Bild ikke kritiserer vækstkritikken for at være samfundsbevarende. 1970’ernes vækstkritik var jo fyldt med forestillinger om radikale samfundsomvæltninger. Hans pointe var imidlertid ikke, at ”økologismen” argumenterede for business as usual, men at vækstkritikernes foreslåede omvæltninger som udgangspunkt havde, at alle mennesker delte interesser, og at en bekymret naturvidenskab kunne identificere de interesser – hen over hovedet på arbejdere i hele verden. Den antagelse kunne han som god marxist ikke acceptere.

En lignende skepsis over for evnen til at gennemskue verden ligger bag vækstkritikkens mest prominente kritiker i Danmark, den neoklassiske økonom Mogens Boserup. Boserup havde en venstreorienteret baggrund og var fra 1937 til 1943 redaktør af det socialistiske tidsskrift Clarté. Men i 1970’ernes vækstdebatter blev han ikke bare fortaler for fortsat vækst – og fortsat udnyttelse af naturens ressourcer. Han blev også forsvarer af den bestående samfundsmodel.


Boserups kritik af vækstkritikken gentog den kritik, som fremtrædende internationale økonomer som Robert Solow og William Nordhaus havde rettet mod Romklubbens Grænser for vækst. Ifølge dem tog rapportens modeller ikke højde for prisers evne til at ændre forbrugernes adfærd, skabe teknologisk innovation og fremme udviklingen af nye ressourcer og materialer. Allerede i april 1972 argumenterede Boserup for, at forurening havde sine fordele i form af øget levestandard. Forureningens konsekvenser måtte bedømmes ud fra samfundsøkonomi – ikke kun ud fra økologiske skadevirkninger. Mere principielt mente han, at fremtidens ressourceforbrug var uforudsigeligt. Den teknologiske udvikling og markedets incitamenter til at udvikle nye produkter betød, at man aldrig på forhånd kunne sige, hvilke dele af naturen der ville blive en ressource. I et indlæg i Politiken den 25. august 1972 lød det:


I en overfladisk forstand er det naturligvis sandt nok, at hver gang vi opgraver et ton kul, så har vi så meget mindre kul at grave op i fremtiden. Men betragter man problemerne om ressourcerne på denne måde, så glemmer man jo den teknologiske udvikling, som stadig skaber nye muligheder for nyttig anvendelse af ting og sager i naturen, som man hidtil tillagde ringe eller ingen nytte.31


Hos Boserup var forestillingen om naturen som et lukket og kompliceret økologisk system helt fraværende. Han så mere naturen som et pulterkammer, hvor der kunne gemme sig både ubrugelige og brugbare ting – de brugbare dele ændrer sig over tid. Argumentet udvidede han i Vor voksende verden (1974), hvor Boserup også indførte en vigtig sondring. Som leverandør af materialer til produktionen – sjældne mineraler, ler, brændstoffer – var naturen i praksis uudtømmelig. Men dens ”herlighedsværdi” og biologiske mangfoldighed var begrænset og burde beskyttes.32 På samme måde fandt han, at økonomisk vækst ikke havde praktiske grænser, men at der var en grænse for, hvor mange mennesker der kunne bebo kloden. Det afgørende var derfor at begrænse den globale befolkningstilvækst. Fysisk plads var en vigtig og begrænset ressource.

Andre kæmpede mod udbytningen af naturen, men gjorde det ud fra helt andre grundforestillinger. Det moderne menneskes forhold til naturen var et hovedtema i digteren Thorkild Bjørnvigs forfatterskab allerede i begyndelsen af 1960’erne, og i 1970’erne og 1980’erne skrev han næsten udelukkende digte og essays om miljøkatastrofer og naturødelæggelse. Men for Bjørnvig var hensynet til kloden og hensynet til mennesket ikke det samme. Naturen burde reddes for sin egen skyld, på grund af dyrenes ret til at eksistere, ikke ”yderst ude og på en labyrintisk måde for vores skyld”, som han skrev i essayet ”Hvalen har sange og naturen har rettigheder” fra 1972.33 Kloden var ikke et lukket system, men hjemsted for en mangfoldighed af dyr og planter med egne steder og livsrytmer, der grundlæggende var fremmede for mennesket.34 Den afgørende grænse var ikke grænsen for vækst, men den grænse, der lod naturen være i fred. For ham drev den moderne forurener ikke ”rovdrift” på naturen, sådan som Ejvind Larsen formulerede det, som om forureneren var en hensynsløs landmand, og naturen var hans mark. Ifølge Bjørnvig førte forureneren snarere krig mod naturen med alle til rådighed stående midler. Man måtte vælge side, og eftersom de eksisterende regeringer var på ”økonomiens og industriens side”, både forudså og bifaldt Bjørnvig opkomsten af økologiske partisanbevægelser og sabotageaktioner og af en radikal og måske voldelig kamp for naturen.35 Som han skrev i digtet ”Min næste?”, er naturen måske mere vor næste end mennesket:


Hvor ondt og mærkværdigt at se sin art

lægge bitterligt overflødigt øde

så meget man elsker og glædes ved.

Står ikke den hvilende eg, den kredsende musvåge,

når de bliver truet – står ikke svalen, sælen og edderfuglen,

som endnu kan ses, og elefanten og hvalen

bag horisonten én mere nær

end ens egen art, når den grundløst dræber, en afstumpet fjende

af alt, hvad man elsker: Er dræberen –

ikke af gammel nødvendighed, men af rastløst begær,

lyst og profit – mere din næste

end alt det groende løbende svømmende svævende

han lægger øde …36



I kampen mellem mennesker og den ikkemenneskelige natur må den enkelte åbenbart vælge side. For Bjørnvig, i hvert fald i digtet, er det dyrene snarere end det moderne menneske, man er forpligtet til at hjælpe. Man burde stille sig på deres side i den krig, menneskene fører.



Inger Christensens vilde vækst

I slutningen af 1970’erne formulerede digter og forfatter Inger Christensen sit helt eget sæt af forestillinger om vækst, der byggede videre på, men samtidig brød med nogle af grundantagelserne i 1970’ernes vækstkritik. Hun ønskede ikke at afvise vækst, men at bryde forbindelsen mellem forestillingen om vækst og de traditionelle forestillinger om økonomi.

I sine digtsamlinger og essays blev Christensen i 1960’erne og 1970’erne mere og mere optaget af, hvordan vi som samfund og mennesker forholdt os til naturen. Ifølge Christensen burde vi ikke se os selv i modsætning til naturen. I stedet skulle vi forstå os selv – vores bevidsthed, sprog, kultur og samfund – som en mulig forlængelse af processer, der allerede virkede i naturen. Vi skulle forstå os selv som en videreudvikling af de tegn og signaler, planter og dyr allerede udveksler med hinanden. I direkte dialog med forestillingen om grænser for vækst gik hun imidlertid kun i fire korte essays i skriftserien Krise og utopi, der var en udløber af Oprør fra midten og den efterfølgende debat.37

Inger Christensens forestillinger er både komplekse og perspektivrige. Som nærmest al anden økologisk vækstkritik afviste hun enhver forestilling om uendelig økonomisk vækst. For hende var økonomisk vækst mere meningsløs end skadelig, fordi den baserede sig på en misforstået idé om den verden, vi lever i. Måderne at måle økonomisk vækst på ”vendte talrækken på hovedet”, erklærede hun. Den talte op mod det uendelige og skjulte, at klodens fysiske ressourcer er begrænsede:


Lige meget hvor stort et tal man vælger, findes der altid et der er større.

Den ulyksalige talrække er som skabt til lønarbejde, overenskomstforhandlinger og lignende former for religionskrige, f.eks. bruttonationalprodukter.

Men hvad nu hvis talrækken i virkeligheden tæller den modsatte vej?

Hvis jorden og dens stoffer tikker nedad fra en lang række ukendte tal.38


Her ligger Christensen faktisk i forlængelse af store dele af 1970’ernes vækstkritik. Men perspektivet har forskudt sig. Som tonefaldet afslører, betragtede Christensen økonomien og dens begreber med let ironisk foragt. Med samme tone afviste hun den politiske diskussion af samfundets rette indretning. Alle periodens forslag til ”mini-nærdemokratier” og ”mini-utopier” – afstanden til visionerne i Oprør fra midten er diskret, men tydelig – var i Christensens øjne ikke andet end skinløsninger.39 De stillede sig an som modsætninger til det bestående, men reelt var de nye versioner af en gammel, destruktiv antagelse, nemlig at verden var et værre rod, og at mennesket måtte omforme den, så den passede bedre til vores forestillinger og forventninger. Til den tilgang hørte også, at naturen i sig selv var i stilstand og uden udvikling, og at alle impulser til forandring kom fra menneskers vilje og intelligens.

I sine korte essays forsøgte Christensen at bryde med netop de grundforestillinger. Hun omfortolkede nøglebegreber fra 1970’ernes politiske og økologiske debat – kapital, arbejde, energi, solidaritet og vækst – i lyset af et andet menneske- og natursyn. Hvordan skulle begreberne tænkes, hvis vi tog den både selvfølgelige og svære erkendelse alvorligt, at mennesket og dets bevidsthed mest af alt er en forlængelse af processer, der allerede virker i alt levende? Hvad nu, hvis vi blot er mindre dele i en langt mere omfattende biologisk proces? Og hvad nu, hvis den proces ikke var i stilstand og balance, men var i konstant vækst? Og hvis vi mennesker var del af den vækst? Det var spørgsmål som disse, Christensen formulerede i sine essays.

For Christensen var det ikke afgørende, hvad økonomisk vækst gjorde ved naturen som et lukket system eller begrænset lager. Hun så vækst og natur – det, hun kaldte ”det biologiske rum som helhed” – som synonymer og navne for et og det samme. ”Naturen – det vilde – den vilde vækst er hinsides godt og ondt”, erklærede Christensen og tilføjede straks efter, at naturen – den vilde vækst – er ”den energi der styrer min skelnen mellem godt og ondt”.40

Det er en gådefuld forestilling. Tanken er vel, at mennesket er den del af naturen, der orienterer sig efter en sondring mellem godt og ondt. Det er ikke kategorier, naturen i sig selv har. Men tanken er også, at mennesket er en del af naturen og er gennemstrømmet af vækst og energi, og at naturens vilde vækst fungerer som rettesnor for os, når vi skal sondre mellem godt og ondt.

Mest anskuelig bliver Christensens forestillinger i det tredje af de fire essays, der netop handler om energi. Her trækker hun på termodynamikkens forestilling om, at energi i lukkede systemer naturligt bevæger sig mod entropiens ”varmedød”. Det bruger Christensen til at formulere en kosmisk vision om livets opståen og stadige udvikling på Jorden.


I det vi kalder uendelighed kommer solens energistrøm farende med sine fotoner og i samme øjeblik de rammer jordskorpen og havoverfladen standser de, og deres energi nedbrydes brat og bliver til varme.

Jeg forestiller mig at livet må være opstået ligesom for at glatte lidt ud på denne choktilstand.

At planterne med deres omvendte pyramider har løftet jorden op mod lyset for at mildne processen, men i selve mildningen ligger allerede differentieringen, i differentieringen tallene, og i tallene genkendelsen og intelligensen.

[…]

At mennesket er en del af det jordiske livs forsøg på at mildne chokbølgen fra solen. At vi ganske vist ikke har planternes umiddelbare stofskifte med lyset. Men at vi yderst med vores bevægelige tilnærmelser til sandheden differentierer den entydige nedbrydning af sollyset.


Således er vi med vores kroppe som dele af det biologiske rum en slags afbøjning, en underdrejning af et brat og udifferentieret varmespild, en slags omvej, en rumlig forsinkelse af solens død, som er det vi kalder liv.41


Oprindeligt ramte solens stråler jorden og omdannede sig straks til varme. Livets begyndelse og stadige evolution er omveje, der udvikler sig over tid, og som udstrækker og komplicerer solenergiens bevægelse fra lys til varmedød. Biologisk liv, inklusive menneskeligt liv, er ikke andet end den stadigt mere indviklede form, omvejene efterhånden tager. Men alt liv skal forstås som en kompliceret forsinkelse af den uundgåelige varmedød. Jo mere komplicerede de forsinkelser udvikler sig til at være, jo mere forskelligartet liv vil der være.

Inger Christensens billede af naturen er ikke organiseret af årstidernes rytme. Det biologiske liv er ikke en evig cirkelbevægelse fra liv til død og tilbage til livet, hvilket ellers har domineret europæisk naturforståelse.42 Hos Inger Christensen er livet selv i konstant udvikling eller vækst. Det differentierer sig til nye og mere komplekse former – i evolutionens lange tid nye arter, i landskabet til nye økologiske balancer og systemer og i menneskets tid til nye former for samliv mellem dyr og mennesker, nye samfundsformer, nye systemer og nye mønstre af tegn i bevidstheden. Det er denne forestilling om det biologiske rums konstante egenvækst, der får Inger Christensen til at se menneskers søgen efter sandhed som led i en stadig mere indviklet, labyrintisk og vild vækst. Menneskeheden – vores samfund og fælles liv – er det yderste led i solenergiens forgreninger, inden energien forsvinder som varme.

Forestillingen om naturens vilde vækst forstås hos Christensen som vækst i kompleksitet – ikke som et tal, der bliver højere. Det er et billede på processer og mønstre i verden. Og det er samtidig en rettesnor, vi kan orienere livet og samfundet efter. Som mennesker kan vi lægge egne aktiviteter og virkelyst i forlængelse af den vilde vækst. Vi kan bidrage til den, vi kan arbejde videre ”i denne forsinkelses billede”, som Christensen skriver.43 Gør vi det, har væksten ingen grænser. Til gengæld bliver selve forestillingen om vækst en anden. Den er snarere biologisk end økonomisk. Mens resten af 1970’ernes vækstkritik tog udgangspunkt i økonomiske forestillinger, tager Inger Christensens idé om vild vækst udgangspunkt i et brud med økonomiens vækstbegreb.

Med andre ord forestiller Christensen sig, at mennesket – før det opfandt pengeøkonomien – havde en plads i naturens økonomi. Den økonomi er kendetegnet ved en vild vækst, som mennesket ikke behøver at iværksætte, men kan lægge sig i forlængelse af. Naturens vækst kommer ikke til udtryk i statistikker, men i voksende kompleksitet og mangfoldighed i det mønster, det biologiske og sociale liv danner. Den vækst finder sted i solenergiens omveje og transformationer og i livsformer og sociale rum. Den kan og bør mennesket være en del af.




Vild vækst og vækstkritik glemmes igen

Så originale hendes tanker end var, fik Christensens visioner om vild vækst ikke større gennemslagskraft i den danske offentlighed i slutningen af 1970’erne – eller senere for den sags skyld. Samtidig kom de kun halvt til udtryk i hendes skønlitteratur. Ganske vist cementerede Christensen sin status som en af sin generations vigtigste digtere med alfabet (1981). I dag er hun del af kanon, en af de syv forfattere, alle danske gymnasieelever skal læse i gymnasiet. Og ganske vist er alfabet gennemstrømmet af den vision om vild vækst, man finder i Christensens essays. Også her fremstår naturen som en ustyrlig, stadig mere forgrenet og kompliceret fremvækst af liv, som vi mennesker med vores sprog og samfund bør lægge os i forlængelse af. Men bogen er især trøstesløs og fuld af sorg. I alfabets sidste digt er verden ødelagt af krig og forurening, og naturen er reduceret til en udtørret og udpint, næsten forsvunden kilde til liv.

Forbindelsen til de foregående essays er især tydelig i nogle af de udkast til alfabet, som Christensen ikke tog med i den endelige bog. De blev efter hendes død optrykt i opsamlingsværket verden ønsker at se sig selv (2018). Skitsen ”olien findes” begynder med følgende vers:


Olien findes; ornamenterne, orglerne,

olien findes; orkideerne findes;

jorden og dens omveje findes; orkideernes

omveje, orglernes omveje, oliens

og ornamenternes sammenslyngede omveje – 44



Også her besynger Christensen livet som en serie af forsinkelser og forsiringer. Et ornament er en overflødighed af form og et godt billede på det, Christensen i sit essay ”energi” så som det særlige ved naturens vilde vækst. Men i ”olien findes” ødelægges alle ornamenter af menneskers længsel efter profit, af krige og af hastig olieafbrænding. I skitsen er essayenes konstruktive vision om et liv og et samfund med vild vækst forsvundet. Passagen viser også, hvordan Christensen trækker på mange af 1970’ernes vækstkritiske forestillinger – her den om jorden som et rumskib, som Christensen kalder ”oase” – og samtidig forskyder perspektivet:


Nu tænder vi lyset. Bruger et sted

noget sammenstuvet plankton. Forbruger

som mennesker millioner af somre i døgnet

[…]

Afbrænder somre.

Brænder algernes mønstre. Brænder

ornamenterne. Brænder orglerne

og oceanernes langsomme fordybelse

som plankton gennem vand. Brænder

omvejene, oasen i det lillebitte lukkede

verdensrum, hvor okseøjet blomstrer,

med sine trillioner af frydeskrig.

Brænder hvad der kan brænde – og mere.45



At Christensens vision ret hurtigt blev glemt igen, er et godt billede på 1970’ernes vækstkritik og dens historiske skæbne.

På den ene side er det nemlig påfaldende, hvor prominent en rolle 1970’ernes skønlitterære forfattere og intellektuelle spillede i datidens politiske samtale. Thorkild Bjørnvigs og Henrik Stangerups indlæg blev udgangspunktet for omfattende diskussioner i Information og i tidsskriftet Kritik i 1972. Tre måneder efter udgivelsen af Oprør fra midten udkom et særtryk, hvor den socialdemokratiske statsminister Anker Jørgensen var i samtale med bogens forfattere. Inger Christensens essays om vild vækst blev i Krise og Utopi trykt side om side med tekster af Gert Petersen, formand for Socialistisk Folkeparti, og af Socialdemokratiets Ivar Nørgaard, og hendes essays blev i begyndelsen af 1980’erne diskuteret – afvisende, men respektfuldt – af Venstrepolitikeren Bertel Haarder.46

Faktisk var nogle af de etablerede politiske partier, især Socialdemokratiet, i 1970’erne lydhøre over for kritikken af fortsat vækst. I sin bog Lavvækstsamfundet fra 1976 argumenterede Jens Kampmann for, at væksten nødvendigvis måtte aftage og blive kvalitativt orienteret, mens Ivar Nørgaard, minister for udenrigsøkonomi, europæiske anliggender samt nordiske anliggender, i en kronikserie i Politiken i juni 1975 talte om nulvækstsamfundets krav og “det stabile samfund”. En afsked med økonomisk vækst betød en afsked med kapitalismen: “Det stabile samfund bliver muligvis et socialistisk samfund”.47


Den udtalelse kan man næppe forestille sig fra en socialdemokrat i dag. Litteraturhistorikeren Lasse Horne Kjældgaard beskriver i Meningen med velfærdsstaten, hvordan efterkrigstidens forfattere og intellektuelle var i tæt dialog med danske politikere i spørgsmål om den danske velfærdsstat. Han beskriver også, hvordan den offentlige kultur forvitrede efter 1980. 1970’ernes økologiske debatter er et af de sidste eksempler på en sådan dialog.

På den anden side kom der – trods den livlige debat og de mange visioner – politisk ikke meget ud af 1970’ernes vækstkritik. Allerede efter jordskredsvalget og oliekrisen i 1973 stod man rådvild overfor, hvordan Danmark skulle føres ud af den dybe økonomiske krise. I slutningen af 1979, da den anden oliekrise forværrede inflation og betalingsbalanceunderskud, advarede finansminister Knud Heinesen om, at Danmark var på vej mod den økonomiske afgrund. Udtalelsen indkapslede oplevelsen af, at de politiske og økonomiske systemer ikke længere slog til. Den markerede også et øjeblik, hvor man politisk igen opfattede økonomisk vækst som en samfundsmæssig nødvendighed og ikke som et problem, der skulle debatteres. I al fald forsvandt den økologiske vækstkritik i det store hele fra den danske offentlighed. Først i midten af 1980’erne tog debatten om vækst igen fart, men i en helt anden politisk situation.

Har de eksotiske debatter alligevel noget at lære os i dag? Vi ønsker ikke at vurdere den naturvidenskabelige sandhedsværdi i 1970’ernes økologiske forestillinger. For os er det snarere interessant, hvilke argumenter og handlinger de forskellige forestillinger gør oplagte, mulige eller måske meningsløse. Ser man naturen som en harmonisk balance, som det moderne samfund ødelægger, er det oplagt at længes tilbage til enklere samfundsformer og også at forestille sig, at det modsatte af økonomisk vækst er et samfund i ligevægt, sådan som Oprør fra midten gjorde. Mener man, at kampen mod forurening også handler om menneskets indre natur, er det lettere at forestille sig samfundsændringer end rent teknologiske løsninger. Ser man omvendt forurening udelukkende som et miljøproblem, virker teknologiske løsninger meningsfulde. Og tænker man forholdet mellem naturen og en moderne industri som en krig, som Bjørnvig gjorde, er det lettere at forestille sig sabotage og hærværk som legitime handlinger.

Inger Christensens forestilling om naturens vilde vækst i Krise og Utopi er et tidligt eksempel på en tænkning, der tillader os at se mennesker som del af naturen uden at opgive forestillingen om mennesket som et handlende og skabende væsen. Hendes forsøg på at tænke et andet vækstbegreb gør det lettere at forestille sig den grønne omstilling som andet og mere end en tilbagerulning af det moderne liv til fordel for noget oprindeligt og autentisk. Drømmen om en tilbagerulning har ellers været en fast bestanddel af den økologiske tænkning siden 1970’erne. Samtidig gør Inger Christensens forestilling om naturens vilde vækst det muligt ikke kun at diskutere, om økonomisk vækst er mulig eller ønskelig, men at vende tilbage til de spørgsmål, Ejvind Larsens Eva rejste: Er økonomisk vækst den eneste eller vigtigste vækstform? Eller er det tværtimod ”en underlig form for vækst”, som overskygger mere meningsfulde og grundlæggende former for vækst?

På den måde er 1970’ernes debatter et repertoire af forestillinger, der gør, at vi kan se vores egne antagelser og deres begrænsninger tydeligere.






Grøn vækst som politisk vision

”VS siger grøn vækst og en behovsstyret produktion til gavn for mennesker og miljø”. Så bombastisk var udmeldingen fra Venstresocialisterne – det partimæssige samlingspunkt for den danske venstrefløj mellem SF og Danmarks Kommunistiske Parti – i et særnummer af partiets eget tidsskrift VS-bulletin i april 1987.48

Dansk politik var stadig præget af økonomiske problemer som betalingsbalanceunderskud og arbejdsløshed, som den borgerlige Schlüterregering – Det Konservative Folkeparti, Venstre, Kristeligt Folkeparti og Centrum-Demokraterne – forsøgte at løse gennem økonomisk genopretning og markedsliberale reformer. I det klima stod 1970’ernes ideer om nulvækst svagt. Samtidig udviklede der sig en ny og mere konfliktpræget miljødebat med landbruget i centrum. Der kom større fokus på landbrugets rolle i forureningen af det danske vandmiljø, hvor udledning af næringsstoffer blev set som en hovedkilde til problemerne. I modsætning til industrien havde landbruget ikke været imødekommende over for den første miljølovgivning i 1970’erne, og det satte sig fortsat imod at blive underlagt samme regulering.49


I det tiltagende ideologiserede klima genstartede Venstresocialisterne vækstdebatten fra 1970’erne. Men partiets grønne vækstvisioner handlede også om noget andet. De pegede ikke blot bagud mod 1970’ernes kritik, men frem mod en ny syntese, hvor bæredygtighed, velfærd og arbejdspladser skulle forenes gennem en demokratisk styret grøn industripolitik. Venstresocialisterne introducerede reelt det første bud i dansk politik på, hvordan en samlet dansk industripolitik kunne organiseres til gavn for både mennesker og naturen. ”VS tilstræber”, meddelte partiet, ”at de grønne investeringsstrategier skal gennemsyre hele den danske industristruktur”.50 Forslaget til en ny venstreorienteret investeringspolitik blev stillet på VS’ kongres i efteråret 1986, hvor partiet fastslog, at ”grønt er godt, men at det kræver røde initiativer”. Initiativerne refererede til en offentlig styret investeringspolitik, som skulle ændre retningen for den industrielle vækst. Implicit i forslaget lå, at vækst kunne foregå økologisk bæredygtigt, blot produktionen blev kontrolleret og styret på den rette måde.

Venstresocialisternes grønne investeringspolitik var tæt forbundet med – og i praksis underlagt – partiets demokratiseringsagenda, der både omfattede samfundet som helhed og de enkelte arbejdspladser. I forlængelse af 1970’ernes og 1980’ernes diskussion om økonomisk demokrati, medejendomsret og medbestemmelse på arbejdspladsen sigtede partiet på at styrke den folkelige indflydelse. Konkret foreslog Venstresocialisterne, at 20 % af kapitalen i banker, forsikringsselskaber og pensionskasser skulle investeres i grøn industri. Investeringerne skulle forvaltes gennem seks demokratisk ledede emnefonde: Energifonden, Genbrugsfonden, Fonden for Renere Teknologier, Økologisk Jordbrugsfond, Transportfonden og en byggefond.51 I den forstand søgte partiet at bryde tidens typiske industripolitiske visioner (især Socialdemokratiets), der udelukkende ville fremme en stigning i produktion og forbrug – uden dog at advokere for decideret nulvækst.

I stedet foreslog Venstresocialisterne en investeringspolitik, hvor økonomiske beslutninger blev drevet af behovs- og miljøkriterier. Det skulle opnås ved at lade arbejdere og repræsentanter fra brugerorganisationer styre de grønne fonde og ved at lade diskussionerne om fondenes arbejde tage udgangspunkt i de krav, der blev rejst på arbejdspladser og i institutioner. Den grønne vækst blev knyttet til en demokratisk investeringspolitik, som var del af en bredere demokratisering af samfundet, herunder arbejdspladserne.

Venstresocialisternes grønne vækstagenda handlede både om mennesker og miljø og skulle ”forebygge” snarere end ”reparere”. På den måde mindede agendaen om den internationale rapport Vor fælles fremtid, der blev offentliggjort i oktober 1987 og var udarbejdet af en FN-kommission under den norske statsminister Gro Harlem Brundtland.52 Rapporten flyttede fokus fra lokale miljøproblemer – som forurening – til større globale miljøudfordringer som klimaforandringer.


Vor fælles fremtid tegnede et dystert billede af den globale naturødelæggelse og appellerede til verdenssamfundet om at handle ved at fremme bæredygtig udvikling: “en udvikling, som opfylder de nuværende behov, uden at bringe fremtidige generationers muligheder for at opfylde deres behov i fare”. Rapportens program for handling var banebrydende, idet den betonede, at bæredygtig udvikling indeholdt en miljømæssig og social komponent. Ikke kun en økonomisk udvikling. Bæredygtig udvikling skulle ske med tanke på hele klodens befolkning, også det fattige syd. Samtidig antog rapporten, at økonomisk vækst kunne forenes med miljøforbedringer, hvis væksten blev styret og kanaliseret i de rigtige retninger. Som hos Venstresocialisterne var det et markant brud med 1970’ernes vækstkritik og forestillingen om, at der var absolutte grænser for økonomisk vækst.

Venstresocialisternes skitse for grøn vækst adskilte sig imidlertid fra Vor fælles fremtid ved sit snævrere fokus på Danmark og ved sit tydeligt socialistiske og kapitalismekritiske udgangspunkt. Men partiets grønne vækstplaner var ikke et direkte opgør med kapitalismen. De var i stedet ”et nødvendigt og vigtigt delmål i kampen for et socialistisk samfund”, som partiet selv formulerede det. Ud over en offentligt styret investeringspolitik omfattede kampen en ”perspektivforandrende teknologipolitik”, der skulle realiseres gennem massiv statslig støtte til at oprette ”grønne forsøgscentre”. Her skulle forskning og udvikling finde sted, underlagt folkelig kontrol. Resultaterne skulle anvendes til at omstille den industrielle sektor i Danmark, hvilket også kunne indebære at omlægge eller nedlægge miljøbelastende virksomheder.53

Venstresocialisterne ønskede heller ikke at isolere Danmark fra verdensmarkedet. Tværtimod mente partiet, at samhandel med udlandet ville øge fleksibiliteten og samtidig give mulighed for at støtte internationale bevægelser, der kæmpede for forbedrede levevilkår på befolkningernes egne præmisser – eksempelvis gennem eksport af grøn teknologi og økologisk ansvarlige produkter. Ideen om grøn vækst rakte langt ud over Danmarks grænser og indgik i et bredere globalt perspektiv. Partiet var dog bevidst om, at både nationale og internationale kræfter sandsynligvis ville forsøge at modarbejde projektet, og man forventede, at de grønne fondes investeringer først ville give økonomisk afkast efter 5-20 år. Ræsonnementet lød:


På kort sigt ligger ’profitten’ i det danske samfund i større arbejdsglæde, sundere liv, bedre miljø osv. På længere sigt vil en direkte økonomisk fordel vise sig i form af øget eksport på de nye industriområder som andre lande ændrer deres produktefterspørgsel. På flere områder eksisterer der allerede et udbredt marked, som danske virksomheder umiddelbart kan gå ind i – under forudsætning af et hjemmemarked.54


Venstresocialisternes grønne vækst var født som et forsøg på at forbinde økonomisk demokrati med økologisk bæredygtighed, og via planen om store fonde indeholdt den ideer om en nationalisering af dele af produktionsapparatet. Samtidig fremstår den nærmest profetisk, da en række af partiets argumenter faktisk går helt frem til 2010’ernes visioner om grøn vækst. Men mens Venstresocialisterne formulerede grøn vækst som del af en bred samfundsforandring med demokrati og lighed som nøgleord, fremhæver de nyere visioner netop de elementer, der taler til konkurrenceevne og teknologi, og de systemkritiske og demokratiske ambitioner er forsvundet.


Bæredygtig vækst

Venstresocialisternes grønne vækstvisioner varslede en tradition for grøn helhedspolitik, som senere blev en del af dansk regeringspolitik under den radikale miljøminister Lone Dybkjær i KVR-regeringen (Det Konservative Folkeparti, Venstre og Det Radikale Venstre) fra juni 1988. Inspireret af Brundtlandrapporten fremlagde Dybkjær en omfattende handlingsplan, der afsatte 33 milliarder kroner til miljøinvesteringer frem mod 1993. Formålet var at generobre initiativet på miljøområdet fra det alternative grønne flertal: “Kodeordet er en bæredygtig samfundspolitik, som bygger på langsigtede perspektiver, og som går på tværs af landegrænser og traditionelle skel og sektorer”.55 Den ambitiøse miljøpolitik skulle gennemføres under et styrket og koordinerende miljøministerium.

Som historiker Søren Hein Rasmussen har peget på, indeholdt handlingsplanen en formulering, som blev retningsgivende for de næste mange års lovgivning og praktiske arbejde på området: “Vi må gøre op med den forestilling, at miljøet blot er en sektor, hvis interesser kan vige for økonomiske og erhvervsmæssige interesser. Miljøinteresserne er ikke noget, der kommer oveni og bagefter. Miljømæssige og økonomiske interesser er og skal tilgodeses som ligeværdige og gensidigt afhængige”.56 Planens vægt på økonomiske interesser var i tråd med 1980’ernes Schlüterregeringers genopretningspolitik, som sigtede mod at modernisere og effektivisere den offentlige sektor. Den afspejlede også KVR-regeringens vækstfokuserede fortolkning af Brundtlandrapporten for at intensivere og modernisere miljøpolitikken.

Moderniseringen af miljøpolitikken afspejlede desuden en bredere tendens, især blandt de borgerlige partier. Siden begyndelsen af 1980’erne havde de stået svagt i miljødebatten, men nu forsøgte de at genvinde en aktiv rolle ved at forene økonomiske interesser med en styrket miljøbeskyttelse. Venstres Bertel Haarder så det som en mulighed i februar 1988: ”I dag er økonomisk vækst og miljøhensyn ikke længere modsætninger. Tværtimod har vi Brundtland-rapportens ord for, at vejen til et bedre miljø går gennem en balanceret vækst”.57 Hos Haarder og ligesindede blev investeringer i teknologi ofte fremhævet som en central drivkraft for bæredygtig udvikling, der skulle åbne for en ny epoke med økonomisk vækst.

Over for tanken om syntese mellem vækst og miljø stod en fortolkning af Brundtlandrapporten, der kraftigt opfordrede til akut handling mod miljø- og klimaproblemer, bl.a. gennem en mere miljøvenlig energipolitik. Allerede inden Brundtlandrapporten var blevet diskuteret i Folketinget, advarede direktøren for Dansk Naturfredningsforening, David Rehling, i oktober 1987 i en kronik i Information med den alarmerende titel “Fremtiden er nu” mod at lade stå til: ”Giv tid, giv tid, vil nogen sige, så skal vi nok tage fat på det hele. Men det er jo netop det, Brundtlandkommissionen lægger allermest vægt på. Vi har ikke tid at give af”.58

Et andet forsøg på at forene miljø og økonomi blev indledt, da Svend Auken blev miljøminister i den socialdemokratisk ledede regering under Poul Nyrup Rasmussen fra januar 1993. Som miljøminister videreførte Auken mange af Socialdemokratiets tidligere politiske ideer, men han fik frihed til systematisk at profilere og udvide dem. I 1990’erne markerede han sig ved at skubbe både den internationale og den nationale klimadagsorden fremad.59 Med udgangspunkt i Brundtlandrapportens slogan om bæredygtig udvikling ønskede han at tage hensyn til miljøet ved alle politiske beslutninger, så de enkelte forslag ikke blot skulle gennem en økonomisk vurdering, men også skulle miljøvurderes. Derudover institutionaliserede Auken energipolitikken som en del af klimapolitikken, efter at han i september 1994 blev udnævnt til miljø- og energiminister. Han satte nye mål for vedvarende energi og tog initiativ til havmølleparker, hvilket både indebar en liberalisering og en kraftig regulering af energiselskaberne. Samtidig indførte han miljøafgifter, stod bag omlægning til mere miljøvenlig produktion og støttede grønne græsrødder og institutioner som Den Grønne Fond (1994) og Naturrådet (1998).


Aukens politik var del af en socialistisk vision om at ”kombinere social retfærdighed og bæredygtig vækst med en social og økonomisk modernisering” af samfundet, som var koblet til et ønske om at løse problemet med arbejdsløshed gennem ”grønne jobs”.60 Hans ideer om ”grøn vækst” – begrebet anvendte han ofte om sin politik – mindede om Venstresocialisternes miljøpolitiske visioner fra midten af 1980’erne, og de blev bakket op af SF, der siden Brundtlandrapporten havde talt om, at ”en langsigtet miljøpolitik må baseres på en langt mere radikal omlægning af hele vores produktions- og forbrugsmønster”. Den politik betød ikke ”nulvækst, men tværtimod kraftig forøgede investeringer” i produktionslivet og en ambition om at ”give den enkelte såvel indflydelse som ansvar både i arbejdslivet og i det bredere samfund”.61 Auken videreførte ikke Venstresocialisternes mere radikale ideer om offentlig investeringspolitik eller direkte demokrati, men han delte både VS’ og SF’s kritik af den traditionelle vækstideologi. Som nytiltrådt miljøminister udtalte Auken, ”at økonomisk vækst uden miljømæssige hensyn dræber sig selv. På et eller andet tidspunkt har man ødelagt omgivelserne, og hvad er der så ved at være velstående. Hvis man skal leve i rædselsfulde omgivelser, i sundhedsfare eller med utryghed om sine børns opvækstvilkår”.62

Auken ville løse miljøproblemer i sammenhæng med samfundets andre udfordringer, eksempelvis arbejdsløshed. Han afviste ikke, at miljøkrav kunne medføre tab af arbejdspladser, men Danmark skulle tage en aktiv og ledende rolle i den internationale miljø- og klimapolitik. Det handlede ikke kun om at skabe vækst og nye muligheder gennem grøn teknologi, men også om at tage ansvar for verden uden for Danmarks grænser. Som et velstående land havde Danmark forpligtelse til at gå forrest og bidrage til løsninger, der både adresserede de globale miljøproblemer og tog hensyn til udviklingslandenes vilkår og de sociale konsekvenser af klimaforandringerne.63

Auken mente desuden, at danskerne måtte ændre livsstil. Vi skulle lære at rejse mindre og køre mindre i bil.64 Selv om teknologien kunne skabe nye udviklinger og arbejdspladser, måtte man forandre produktions- og forbrugsmønstre fundamentalt. I dag afvises sådanne forslag ofte som radikale, unødvendige og kontraproduktive i forhold til den økonomiske vækst, som mange ser som essentiel i kampen mod klimatrusler og for sikring af levestandard. Auken mødte da også kritik i sin samtid, hvor hans visioner var en torn i øjet på 1990’ernes miljøkritikere, som modarbejdede hans initiativer. Ikke mindst Venstres Anders Fogh Rasmussen, hvis miljøpolitiske synspunkt var præget af en markant markedsliberal holdning, der satte individuel frihed i centrum.



Grøn omstilling som vækstmotor

Anders Fogh Rasmussen havde i 1990’erne været indædt kritiker af miljøsagen og forsøgte ved magtovertagelsen i 2001 at gøre op med Svend Aukens ”miljøimperium”.65 Det gjorde han bl.a. ved at udnævne den kontroversielle miljøskeptiker Bjørn Lomborg som leder af det nye Institut for Miljøvurdering. I løbet af 00’erne ændrede Fogh Rasmussen dog kurs og satte en ny dagsorden, der skulle gøre Danmark til en fossilfri vindernation i den globale konkurrence.

Fogh Rasmussens forståelse af grøn vækst var anderledes end den tidligere brug af begrebet i en dansk sammenhæng, men var inspireret af udenlandske udviklinger i 00’erne. Her gik begrebet bæredygtig udvikling – et buzzword i 1990’ernes internationale politik – gradvist af mode, da løftet om miljøbeskyttelse ikke blev indfriet under årtiets tiltagende globaliserede markedsøkonomi. Da også markedsøkonomiens fundament slog alvorlige sprækker under finanskrisen i 2008, lancerede internationale organisationer som OECD og EU begrebet grøn vækst som arvtager.

Udviklingen betød også, at visionen om grøn vækst forskød sig. Snarere end at være et andet ord for bæredygtig udvikling og for en forestilling om, at økologisk bæredygtighed og økonomisk vækst kan sameksistere, udtrykker grøn vækst efter 2008 en helt utvetydig omfavnelse af økonomisk vækst som politisk mål. Grøn vækst ikke blot lovede, at vækst og miljøforbedring kunne gå hånd i hånd, men de kunne rent faktisk styrke hinanden, og økologisk bæredygtighed kunne føre til øget økonomisk vækst.66

Man kan identificere tre forskellige måder at beskrive de økonomiske fordele ved grøn vækst i de seneste 20 års debat. Den første er, når staten griber ind i økonomien, og investeringer i miljøforbedringer kan stimulere en økonomi i recession og især øge beskæftigelsen. Den anden betragtning tager udgangspunkt i neoklassisk økonomisk teori, hvor forurening ses som en markedsfejl, der kan korrigeres gennem prismekanismer, så en vares pris afspejler produktionsomkostningerne. For at opveje markedsfejl foreslår det neoklassiske perspektiv at beskatte forurening og handel med udledningskvoter. Den tredje måde argumenterer ud fra, at stater er i evig, økonomisk konkurrence med hinanden. Tanken er, at lande med en streng miljøpolitik giver deres virksomheder et konkurrenceforspring ved at tvinge dem til at udvikle nye teknologier, varer og tjenester, som gør dem i stand til at sikre deres position på hjemmemarkedet og skabe nye og profitable eksportmarkeder.67

Det er imidlertid et åbent spørgsmål, hvor nye den type argumenter er. Både de konkurrencestatslige og keynesianske forestillinger om grøn vækst blev foregrebet helt tilbage i Venstresocialisternes formuleringer fra 1987. Og ideen om forurening som en markedsfejl har længe været en del af den miljøpolitiske debat og praksis. Danmark indførte allerede i 1992 en CO2-afgift, der skulle begrænse energiforbruget fra fossile brændsler, især for husholdninger og mindre virksomheder. De tre måder at beskrive gevinsterne ved grøn vækst er nok forskellige og placeres typisk forskellige steder i det politiske landskab, men i praksis flyder de sammen. Ofte bringer fortalerne dem alle tre i spil samtidig, som da grøn vækst for alvor blev et centralt begreb i dansk politik. Det skete, da Fogh Rasmussen i sin tale på Venstres Landsmøde den 16. november 2008 udnævnte grøn vækst til det overordnede mål for sit parti.68


Med sin dagsorden om grøn vækst ønskede Fogh Rasmussen at adressere, hvad han så som samtidens tre store udfordringer: økonomien, sikkerheden og klimaet. Med grøn vækst ville han kickstarte økonomien, løsrive sig fra afhængigheden af fossile brændstoffer fra autoritære regimer og adressere klimakrisen. Det skulle ske ved at gøre Danmark til et centrum for ny teknologi, ved indførelsen af en grøn skattereform og ved etablering af et system for handel med CO2-kvoter. På den måde kunne den grønne politik understøtte markedsøkonomien, skabe nye arbejdspladser og gøre Danmark til en ”grøn vindernation”.

Fogh Rasmussens tale førte til en aftale om grøn vækst for landbruget, som blev indgået med Dansk Folkeparti, efter at Venstres Lars Løkke Rasmussen i april 2009 havde overtaget posten som statsminister.69 Talen indvarslede samtidig en popularisering af ideen om grøn vækst i den danske politiske offentlighed. Det blev hurtigt omfavnet af aktører på tværs af det politiske spektrum – inklusive regeringen Helle Thorning-Schmidt (Socialdemokratiet), som tiltrådte i oktober 2011 – og af virksomheder og interesseorganisationer.70 Ideerne om konkurrence og innovation blev centrale for visionen om grøn vækst med argumentet om, at konkurrencefremmende tiltag var nødvendige i et tæt samarbejde mellem stat og private virksomheder. Ellers kunne Danmarks position som grøn pionernation ikke opretholdes.

Den fælles ambition ses tydeligt i Miljøministeriets 40 år for grøn velfærd, som udkom i 2012. Her talte Socialistisk Folkepartis miljøminister Ida Auken om ”at skubbe på den grønne udvikling og skærpe innovationen ved at efterspørge flere grønne løsninger”, bl.a. ved at etablere ”grønne partnerskaber på tværs af myndigheder, forskningsinstitutioner, virksomheder og organisationer”. Dansk Industris direktør, Lars Goldschmidt, supplerede med, at “grøn vækst kræver konkurrencekraft” og en “kulturel revolution i administrationen”, mens direktøren for bæredygtighed i Grundfos, Pernille Blach Hansen, mente, at Danmark skulle være “first mover” for fremtidens grønne vækst.71

I løbet af 2010’erne blev grøn vækst altså et allestedsnærværende nøglebegreb i den politiske debat. Men begrebet ændrede samtidig karakter. Mens det tidligere havde været forbundet med overordnede visioner om bæredygtig udvikling, kom det nu i stigende grad til at handle om, hvorvidt det var muligt at afkoble økonomisk vækst fra stigende CO2-udledninger. Resultatet blev tekniske debatter, hvor diskussionerne om datagrundlaget for udledninger og BNP kom til at dominere.72

Samtidig skete der en forskydning i forståelsen af løsninger. Mens både Venstresocialisterne og Svend Auken havde forstået grøn vækst som nødvendige forandringer i samfundets grundlæggende værdier og opbygning, betonede fortalerne for grøn vækst efter år 2000 nærmest kun teknologiens muligheder. Især blandt politikere voksede troen på, at klimakrisen i sidste ende skulle løses gennem teknologiske gennembrud, som samtidig ville understøtte økonomisk vækst. Optimisme sås i aftalen om grøn omstilling af dansk landbrug fra 2021, hvor hovedparten af de planlagte reduktioner i udledningerne var baseret på teknologi, der endnu ikke var udviklet.73

Samme optimisme gør sig gældende i det danske klimamål for 2025, hvor CO2-fangst og -lagring (CCS) og Power-to-X (PtX) spiller centrale roller, selv om teknologierne endnu ikke er klar til at blive implementeret i tilstrækkeligt omfang.74 I den proces er netop teknologier som CCS, PtX og atomkraft blevet symboler på den moderne vision om grøn vækst. CCS lover at indfange CO2 direkte fra skorstenen, PtX tilbyder at omdanne grøn strøm til brændstoffer, og atomkraft fremhæves som et stabilt supplement til de svingende vedvarende energikilder.

Det er ikke en humanistisk spidskompetence at vurdere teknologiers faktiske potentialer. Men den konstante introduktion af nye teknologier som mulige vidundermidler kan godt gøre os skeptiske, selv om det måske vil vise sig, at en af teknologierne faktisk vil kunne koble økonomisk vækst fra vækstens økologiske skadevirkninger. Til gengæld er det tydeligt, at tanken om nye teknologier også spiller en ideologisk funktion i debatten. Teknologierne tilbyder, at vi kan løse klimakrisen, uden at vi behøver at stille fundamentale spørgsmål til produktionsformer og forbrugsmønstre – eller til vækstlogik.

Politisk tilbyder teknologierne kort sagt, at vi kan fortsætte i det samme spor som hidtil – nu blot i en grøn indpakning. Når løsningerne samtidig placeres i fremtiden, ender grøn vækst med at blive et spørgsmål om tro. Ingen kan bevise, at en fremtidig teknologi vil kunne løse klimaproblemerne på en økonomisk rentabel måde. For tilhængerne af grøn vækst giver fokus på nye teknologier nok en form for håb eller optimisme. Men det gør det samtidig muligt at mene, at det er unødvendigt – måske endda kontraproduktivt – at diskutere mere indgribende samfundsforandringer. På den måde har grøn vækst i de seneste års politiske debat ikke kun fungeret som et løfte om innovation, men også værnet om status quo.






Den grønne vækst udfordres

København, december 2009. Forventningerne til FN’s internationale klimatopmøde, COP15, var høje. Både i Danmark og internationalt håbede man på en global aftale om klimahandling. Men COP15 endte i diplomatisk kaos, og den endelige aftaletekst blev en vag og ikkebindende hensigtserklæring. Den amerikanske udenrigsminister, Hillary Clinton, var hurtig til at opsummere fiaskoen i en spydig, trist og humoristisk kommentar: “Dette er det værste møde, jeg har været til siden elevrådet i ottende klasse”.75

Mens de officielle forhandlinger ynkeligt slog fejl, blev klimatopmødet et vendepunkt for den folkelige mobilisering af klimaspørgsmålet i Danmark. I ugerne omkring mødet samledes titusindvis af borgere, civilsamfundsorganisationer (ngo’er) og klimaforkæmpere fra hele verden i København. Den 12. december 2009 deltog op mod 100.000 mennesker i en fredelig demonstration uden for Bella Centeret, hvor forhandlingerne fandt sted.

Sideløbende med det officielle klimatopmøde blev Klimaforum09, også kaldet folkets klimatopmøde, afholdt i DGI Byen. Her samledes internationale aktivister, forskere og ngo’er for at udforme en alternativ vision for klimapolitikken. Deres sluterklæring, “Systemforandring – ikke klimaforandring”, blev en skarp kritik rettet mod de markedsbaserede og teknologiske løsninger, som dominerede den officielle klimadagsorden. Til gengæld var der ikke meget dialog mellem de to klimatopmøder.

Den internationale fiasko ved COP15 synliggjorde en modsætning mellem et politisk beslutningsrum og en ekstraparlamentarisk aktivisme, der siden har præget dansk klima- og miljøpolitik.76 Siden 2010, og især efter folketingsvalget i 2019 – kendt som klimavalget – har kampen mod klimaforandringer og andre økologiske kriser fået en mere og mere prominent plads i den akademiske verden og den offentlige debat. Nye forståelser af menneskets fælles liv med den ikkemenneskelige verden er blevet et vigtigt tema i 2010’ernes og 2020’ernes danske litteratur.77 Politisk har det ført til fælles organisering i grupper som Folkets Klimamarch, Fridays for Future og Den Grønne Ungdomsbevægelse. Det har ført til mange demonstrationer og protestaktioner og til en genopblomstring af visioner om nul- eller lavvækstsamfund og til en videreudvikling af 1970’ernes radikale vækstkritik – artikuleret med begreber som degrowth, post-vækst og doughnut-økonomi.

Dansk politik har samtidig været domineret af de drømme om grøn vækst, Anders Fogh Rasmussen etablerede i sine sidste år som statsminister – fra 2007 til 2009. Siden finanskrisen har præmissen i den politiske debat været, at økonomisk vækst og grøn omstilling skulle og kunne understøtte hinanden. Omstillingen skulle og kunne være en god forretning, og den skulle og kunne ske uden større samfundsmæssige forandringer.


I 1970’erne var især Socialdemokratiet lydhør over for nye, vækstkritiske positioner, men i dag er der ikke megen dialog mellem det etablerede politiske system og den ekstraparlamentariske aktivisme. Fra politisk hold har man de seneste 15 år stort set afvist at diskutere, om der er grænser for vækst, og om klimaforandringerne og de øvrige økologiske kriser kræver grundlæggende samfundsforandringer. I stedet har man sat sin lid til teknologiske løsninger. I praksis har man organiseret modsvaret til de økologiske kriser ved at udpege videnskabeligt set let målbare tal som succeskriterier for, om krisen var afværget. Her har det tydeligvis ikke været muligt – eller ønskværdigt – at fastholde et blik på kloden som et komplekst og dynamisk økologisk system.

Måltal ses i klimaloven fra 2020, som et bredt folketingsflertal fra Enhedslisten til Dansk Folkeparti vedtog. Loven fastlægger ambitiøse mål, som menes at være indikatorer for en sund sameksistens med den omgivende verden: 70 % reduktion af CO2 i 2030 i forhold til udledningen i 1990, CO2-neutralitet i 2050 og efterlevelse af Parisaftalens mål (fra 2015) om at holde den globale opvarmning under to grader. Derefter optegner loven fire principper for implementering. To af dem handler om velfærd og økonomi:



Indfrielsen af Danmarks klimamål skal ske så omkostningseffektivt som muligt under hensyntagen til både den langsigtede grønne omstilling, bæredygtig erhvervsudvikling og dansk konkurrencekraft, sunde offentlige finanser og beskæftigelse, samt at dansk erhvervsliv skal udvikles og ikke afvikles. […] Danmark skal vise, at der kan laves en grøn omstilling og samtidig bibeholdes et stærkt velfærdssamfund, hvor sammenhængskraften og den sociale balance sikres.78


Lige så vigtigt som at reducere udledningen af CO2 er det at fastholde en sund økonomi – en økonomi i vækst – og at fastholde den eksisterende samfundsorden. Målet er at reducere klimabelastningen inden for rammerne af velfærdsstaten. Drømmen er, at den grønne omstilling kan måles i tal og gennemføres uden sociale forandringer.


Kritikken af grøn vækst

Når en eksplicit vækstkritik igen er blomstret op i Danmark siden 2009, er det en reaktion på denne politiske logik. Præmissen er, at drømmen om grøn vækst ikke kan virkeliggøres. Ærindet i de seneste års mange protester, debatindlæg, pamfletter og bøger er ikke som i 1970’erne at gøre opmærksom på et nyt problem eller at formulere en generel civilisations- eller modernitetskritik. Hensigten er meget mere præcist at afvise en politisk linje, der insisterer på, at klimakrisen kan håndteres, uden at man stiller spørgsmål om økonomisk vækst som politisk mål.


Den nye vækstkritik er i høj grad kritik af selve drømmen om grøn vækst. Det ser man tydeligt i debatbøger som sociologerne Rasmus Willig og Anders Bloks Den bæredygtige stat (2020), billedkunstneren Asmund Havsteen-Mikkelsens Det generøse fællesskab (2021), Den Grønne Ungdomsbevægelses Retfærdig Naturbevarelse (2023) og politikeren og embedsmanden Bjarke Dahl Mogensen og direktør hos Democracy X Rune Detlif Baastrups Efter Festen. Nye veje til et bedre samfund uden vækst (2023). Selv om de er meget forskellige i udgangspunkt, tonefald og måder at argumentere på, er forfatterne enige om, at vi snarest muligt bør overgå til et nul- eller lavvækstsamfund, og de afviser, at klimakrisen kan løses gennem teknologisk innovation. De insisterer også alle på, at vi bliver nødt til at tage afsked med velfærdsstaten i dens nuværende form, fordi forsøget på at give alle borgere social sikkerhed har konstant økonomisk vækst som præmis. ”Velfærdsstaten, på et systemisk niveau, er en kollektiv luksusfælde med ødelæggende konsekvenser”, som Havsteen-Mikkelsen formulerer det.79 Ræsonnementet er klart. Ved at sætte social tryghed og materiel velstand som de vigtigste mål har velfærdsstaten opført sig uansvarligt og lånt fra naturen uden at have en plan for, hvordan gælden skal betales tilbage.

Alle fire bøger insisterer på at forstå klimaforandringerne som del af en økologisk krise, der handler om forståelsen af og forholdet til den ikkemenneskelige verden. De står fast på ikke kun at forstå den som et spørgsmål om brugen af fossil energi. For dem er den stigende mængde CO2 i atmosfæren ikke et isoleret problem, sådan som klimaloven fra 2020 antager – og som også er præmissen i en vækstoptimistisk bog som journalisten og den socialdemokratiske folketingskandidat Magnus Barsøes Det grønne pengetræ (2024). Her argumenterer Barsøe for grøn vækst for de danske lønmodtageres skyld: ”Vi skal erstatte det fossile med grønt, fordi det vil være en god forretning for danske lønmodtagere, virksomheder og statskassen”. Og han insisterer på, at løsningen på de økologiske kriser i praksis kan reduceres til afhængigheden af fossilt brændstof.80

Også i dansk litteratur skete der en vending efter COP15. I 2011 udgav digteren Lars Skinnebach Øvelser og rituelle tekster under mottoet ”Kunst, der ikke beskæftiger sig med klimakrisen, er ikke værd at beskæftige sig med”, og siden har forholdet til en klode i økologisk forandring været et centralt spørgsmål for mange forfattere.81 Ingen af dem har indtaget samme position i den offentlige debat som Henrik Stangerup eller Villy Sørensen i 1970’erne. De har ikke ageret offentlige intellektuelle i avisindlæg og tidsskrifter, og de har ikke påtaget sig rollen som den politiske magts ligeværdige samtalepartnere. I stedet er forfattere som Maja Lucas, Ursula Andkjær Olsen, Charlotte Weitze og Kristina Stoltz blevet aktivister på klimaets og klodens vegne. De har eksperimenteret med at leve klimaneutralt og deltaget i protester, f.eks. mod udbygningen af Lynetteholmen i København. Andre har forsøgt at ændre tingene indefra, forsøgt at træde ind i det politiske maskinrum, som da forfatterne Peder Frederik Jensen og Kaspar Colling Nielsen i 2019 fik job som taleskrivere i henholdsvis Miljøministeriet og Klimaministeriet i Mette Frederiksens nye socialdemokratiske regering. Begge sagde hurtigt op igen. Kampen med det politiske systems inerti viste sig for tung. ”Systemet er inficeret af kortsigtet tænkning”, konkluderede Peder Frederik Jensen, og hans forfatterkollega supplerede: ”Det var helt meningsløst, desværre”.82

De litterære værker selv tematiserer relativt sjældent dansk miljøpolitik. Bøger som Theis Ørntofts Digte 2014 (2014) og Charlotte Weitzes Den afskyelige (2016) og Rosarium (2022) beskriver i stedet en oplevelse af at være gennemstrømmet af naturens biologiske og kemiske processer i en tid, hvor de processer undergår katastrofiske, menneskeskabte forandringer. Men der er undtagelser. Både Dennis Gade Kofods roman Power to X (2022) og Malte Tellerups lille fortælling Spræng fabrikken (2023) er vækstkritiske og udpeger samtidig den grønne vækst og dens politik som den grønne omstillings hovedmodstander. I begge afvises det blankt, at en fossilfri energiproduktion skulle udgøre en adækvat løsning på de økologiske problemer. Den er snarere en pseudoløsning, der gør mere skade end gavn, og som i virkeligheden bare fortsætter den udbytning og ødelæggelse af naturen, der ifølge romanerne har været den direkte konsekvens af industrialiseringen af fiskeriet og landbruget i Danmark i 1900-tallet.

I en passage i Kofods Power to X overhører fortælleren et interview med bogens tvetydige skurk, en socialdemokratisk politiker, om den vindmøllepark, han kæmper for at få anlagt ud for Rønne. Politikeren agerer profet i den bornholmske lokalradio:



Den her strøm kan blive til alt. Power to X hedder det. Forvandlingen af vindenergi, den magiske omformning af vintervinden, så det, der bider i din kind, kan dryppe i tanken på din bil. Den forvandling er fremtiden for os alle, for hele Bornholm. Ja, ja, ja! De laver det om til brint, når vi får bygget det nye anlæg, og den brint laver vi om til drømme og penge, vi laver den om til hoteller og nye veje, vi laver den om til maden, du lægger i madpakken til dit barn, vi laver det om til nye skoler og plejehjem, til dyrere og bedre medicin. Vi høster efterårets storme og kan gøre med dem, lige hvad vi vil.83


Kofods skurk knytter eksplicit den grønne omstilling til penge og økonomisk vækst, men også til at opretholde velfærden: barnets madpakker, nye skoler og plejehjem. Og så forbinder han den med en drøm om menneskelig almagt over naturen. For ham er den grønne omstilling lig med drømmen om en natur, der uden modstand lader sig transformere, så den kan opfylde vores behov og begær. Naturen er ikke et vilkår, vi må lære at leve sammen med, men en energi, som via teknologisk innovation omkostningsfrit kan omdannes til lige det, vi ønsker os.

I Power to X viser det sig, at prisen er vores sjæle og vores politiske myndighed. Prisen er også vores tilknytning til det konkrete sted og landskab – til alt det i verden, vi som samfund ikke har sprog eller tal for. Faktisk kredser Kofod i hele sit forfatterskab om Bornholm og øens landskaber, historier og myter. Allerede i 2012, i essayet ”Et andet Danmark”, erklærede han, at en nationalt styret økonomisk udvikling ikke ville redde øen. Så hellere en genforvildning, der både er social – øen må acceptere, at velfærdsstaten forvitrer – og økologisk: ”[I København] vokser byen, så lader vi i stedet skoven vokse her. Når landbrugene lukker, og folk flytter fra Østermarie, så lader vi Almindingen brede sig. P.t. er den Danmarks tredjestørste skov”.84

For Kofod forstås det lokale liv også som et liv, hvor man lever med naturen som et vilkår, hvor man lærer at leve med en ustyrlig natur. Modsætningen til den virkelighed er den nationale, politiske magt med dens økonomiske kalkuler og abstrakte vækstdrømme. Man finder en lignende modstilling i Tellerups Spræng fabrikken. Her jages tre unge, økologiske og eksperimenterende jordbrugere fra deres husmandssted i Thy for at give plads til ”opførslen af Power-to-X” – noget, en lokal storbonde ser som ”et af vestkystens helt store energieventyr”.85 Som hævn udfører de en terroraktion mod Cheminova, der leverer pesticider til et globalt, industrielt landbrug. Undervejs i deres togt for at skaffe materialer til bomber kører de forbi en vindmøllefabrik ved Give:


Siemens’ vindmøllefabrik og testcenter står firkantet, kynisk og poleret i glas og stål og stirrer tilbage på dem. Forskellige mølledele ligger klar til at blive monteret. Det kan godt være de laver grøn strøm, men denne produktion er så giftigt industriel, at det ikke er forsvarligt. Hvad skal der ske med en gammel vindmølle for eksempel? Dens vinger graves bare ned i store land fills. Så kan glasfiberen ellers ligge der under dynger af jord og forgå. Skorstene rager til himmels. Så er de forbi byen, Give er ét stort mellemrum mellem Siemens og Givskud Zoo. På den anden side af byen ligger en stor beton- og cementvirksomhed i støvet råhed. Det er alt det her, alt det her der bliver ved med at producere forurening og vækst, mens det smadrer verden, mens det dræber alt, der ikke er profit i. Det er alt det, der skal dø.86


Som man kan fornemme, er fortællerstemmen i Spræng fabrikken ikke neutral. Tværtimod sympatiserer den med sine hovedpersoners vrede. Men på andre måder sætter romanen spørgsmålstegn ved sine hovedpersoners terroraktion, der fremstilles som en håbløs handling og en bitter hævn uden blik for det, der kommer bagefter. Tellerup selv beskriver sin bog som en undersøgelse snarere end et forsvar for økoterror.87

Det er påfaldende, at begge bøger gør den grønne omstilling til de radikale økologiske visioners hovedfjende. I begge bøger er den lige så forurenende og ødelæggende som al anden industri, der har økonomisk vækst som mål og forurening som konsekvens. Som hos Dennis Gade Kofod er grøn vækst skurken for Malte Tellerup, og som hos Kofod er dens antitese en blanding af at trække sig væk fra det moderne samfund og en holistisk omsorg for for jorden og landskabet – en omsorg, der i Spræng fabrikken bliver til sin egen modsætning, da romanens hovedpersoner mister deres jordbrug.




Natursyn og nulvækst i den nye vækstkritik

Vender man sig fra den politiske kontekst og mod den nye vækstkritiks økologiske forestillinger, er det tydeligt, at noget har forskudt sig siden 1970’erne. I dag gennemstrømmes vækstkritiske tekster typisk af andre forestillinger om den verden, væksten angiveligt er ved at ødelægge, og af andre forestillinger om den forurening, der er ved at ødelægge den ikkemenneskelige verden.

I 1970’ernes økologiske forestillinger fremstod naturen som et lukket og stabilt system, som det moderne, industrielle samfund og dets aktiviteter greb ind i og ødelagde. Natur og samfund blev typisk forstået som modsætninger. Jordens ressourcer ville snart blive opbrugt, og forurening blev defineret som spredning af naturfremmede giftstoffer.

I dag er klimaforandringerne det altoverskyggende fænomen, man forstår alvoren af de økologiske kriser igennem. Den globale opvarmning finder allerede – uopretteligt – sted og har gjort det i knap 150 år. Men CO2 er ikke et naturfremmed giftstof. Det har i milliarder af år udgjort en del af atmosfæren – blot ikke altid i de mængder, vi ser i dag. Derfor er klimaforandringerne svære, hvis ikke nærmest umulige, at rumme inden for de antagelser, der lå bag 1970’ernes vækstkritik. Derfor forestiller den nyere vækstkritik sig typisk ikke, at naturen ødelægges, men at klodens balancer er ved at forskyde sig, og at forskellige menneskelige aktiviteter forårsager de forskydninger.

Den franske tænker Bruno Latour har beskrevet det som overgangen fra et natursyn, hvor naturen blev forstået som en serie af naturlove, der aldrig forandrede sig, til et natursyn, hvor man betoner klodens dynamiske geohistorie og forstår den ikkemenneskelige verden som et sted, der undergår grundlæggende forandringer over tid. På den måde er problemet med økonomisk vækst ikke, at den ”ødelægger” naturen, men at den direkte eller indirekte forårsager pludselige og irreversible forandringer som oversvømmelser, ørkendannelse, storme og kollaps i lokale økosystemer.88

Megen økologisk tænkning i dag betoner menneskets indlejring i og konstante interaktion med klodens processer. I Verden er ikke længere den samme, en introduktion til de nyere teorier om forholdet mellem menneske og natur, skriver politologen Mads Ejsing:


Alle mennesker og andre levende organismer på den-ne planet er indlejrede i komplekse, økologiske kredsløb, hvor de handlinger de foretager, skaber afledte og ofte uforudsigelige effekter andre steder i systemet. Mennesket er, ligesom alt andet, en del af naturen. Vi er natur.89


Den tætte kobling mellem mennesket og den ikkemenneskelige verden kommer ikke kun til udtryk i det afsluttende bombastiske udsagn, at mennesket er natur, men også i sidestillingen af mennesket med andre levende organismer. Vi er meget langt fra NOAH’s tidlige programskrifter, hvor mennesket og dets spildprodukter blev set som et fremmedlegeme i et ellers stabilt og lukket kredsløb.


Alligevel finder man jævnligt billeder og formuleringer i nutidens vækstkritiske litteratur, der gentager 1970’ernes forestillinger om en kategorisk modsætning mellem det moderne menneske og naturen. Ofte er vækstkritikkens politiske mål formuleret som ideen om at genetablere en sund natur, hvor naturens sundhed er lig med en tilstand, hvor den er upåvirket af mennesker – eller i al fald af moderne industri og moderne økonomisk virksomhed. Klodens territorium – eller mere lokalt Danmarks – skal igen være vildt, altså uberørt af mennesker. Genforvildningen stiler mod at retablere et landskab og en økologisk orden, så den kan være lige så mangfoldig og rig, som den var, inden den blev påvirket og ødelagt af menneskelig aktivitet.

Sådan er det eksempelvis i Den Grønne Ungdomsbevægelses utopiske beskrivelse af fremtidens Danmark i Retfærdig Naturbevarelse. Målet er at føre landskabet tilbage til den måde, det ville være uden menneskene. Mennesker må trække sig tilbage og give plads, så naturen kan genoprette sig selv og blive, som den var engang.


Forestil dig, at det danske landskab igen formes af et sirligt netværk af ådale, hvor vandløbene slår nøjsomme buer og skaber ly til vandets dyr og planter. Mosser, laver og alger har genfundet sine habitater i de døde træer, der ikke længere fjernes, og i lysbrønde vinder urter og insekter frem.	Naturens arealer er blevet sammenhængende og mangfoldige, for vi ved, at organismer kræver rum for at kunne opretholde sig selv og ikke blot kan udgøres af de små grøftekanter, der er tilovers fra et intensivt landbrug. På fremtidens jord er der plads til alle arter.90



Vi skal ikke skjule, at vi finder Retfærdig Naturbevarelses billede af et mangfoldigt og varieret landskab langt mere attraktivt end det moderne, industrielle landbrugs biologiske ørkener. Men passagen fremstiller samtidig en proces, hvor det moderne trækker sig væk og giver plads til naturens mangfoldighed af insekter, svampe og planter – som i denne passage åbenbart har hver deres naturlige og uforanderlige plads i landskabet. De pladser kan de genfinde efter menneskets forstyrrende indgreb. Selv om det formuleres mindre indfølt, er der lignende forestillinger i Det generøse fællesskab og Efter festen – og hos Dennis Gade Kofod.91

Morten O. A. Sommer, professor på DTU (Danmarks Tekniske Universitet), sætter sig i Er mit liv bæredygtigt? Sådan påvirker dine handlinger miljøet for at oplyse borgerne om de økologiske konsekvenser ved almindelige handlinger som at tørre tøj, pendle og flyve. Udgangspunktet er en teori om målbare, planetære grænser, der markerer det øjeblik, hvor menneskehedens tryk på jordens økosystemer bliver destabiliserende. Målet er at beskrive, hvad den enkelte selv kan gøre: ”Når menneskelige aktiviteter holdes inden for det sikre råderum, presser de ikke Jordens systemprocesser mere, end de kan holde til”.92

Mange af Sommers konkrete forslag og råd virker fornuftige. Det er helt sikkert lettere at vurdere og anvise konkrete handlinger og prioritere mellem dem, hvis man etablerer et konkret mål for, hvor meget vi som menneskehed og som enkeltpersoner må slide på jorden. Men resultatet er også et syn på det moderne menneske, hvor enhver handling altid har en lille, negativ konsekvens, og hvor spørgsmålet kun er, hvilken der har den mindste. Den overordnede konklusion bliver derfor også, at vi bør gøre så lidt som muligt. ”Første prioritet er at indskrænke. Det vil sige indskrænke sine aktiviteter og sit forbrug”, som Sommer skriver.93

Uanset hvor forskellige Den Grønne Ungdomsbevægelses og Morten O. A. Sommers tilgange er, er der noget både sympatisk og selvmodsigende ved deres argumenter. På den ene side insisterer de på at forstå mennesket som del af naturens processer. På den anden side tegner de politiske visioner, hvor mennesker skal trække sig bort fra naturen, og hvor de gives konkrete råd til, hvordan vi lader jordklodens processer forløbe så uforstyrret som muligt. Vi mennesker fremstilles både som del af kloden og som et fremmedlegeme på den. Vi er natur, men bør frisætte naturen fra vores påvirkning af den.

I vores øjne risikerer en vækstkritik, der baserer sine visioner på en drøm om at retablere en truet natur eller på mennesket som et fremmedlegeme i klodens økologiske systemer, at føre til forestillinger om, at den ideelle naturbevarelse er, når mennesket neutraliserer sig selv som aktør. Det risikerer at føre til forestillinger, hvor kritik af økonomisk vækst slår om i en mistro mod enhver menneskelig aktivitet.






Vild vækst på landet?

Findes der i dag en vækstkritik, der ligger sig i forlængelse af Inger Christensens forestillinger om naturens vilde vækst? Ikke forstået som et direkte og bevidst forsøg på at overtage Christensens forestillingsverden, men forstået som et forsøg på at skabe alternativer til nutidens politiske grønne vækststrategi, der også inddrager, at naturen og dens processer er i konstant vækst, og at mennesker kan bidrage til den vækst. Som insisterer på at fremhæve samarbejdet mellem mennesker og verden snarere end drømme om menneskets tilbagetrækning.

Et bud på en sådan vækstkritik kunne være det regenerative landbrug, der både er en bevægelse og en serie af principper for omgangen med jordens ikkemenneskelige processer. Bevægelsen er i Danmark organiseret gennem foreningen Regenerativt Jordbrug, der driver en landbrugsskole ved Ringsted. Politisk har den ikke fået meget opmærksomhed. I offentligheden er den især blevet synlig via antropologen Sofie Isager Ahls Regeneration (2023), der gennem feltarbejde i Norge kortlægger forestillingerne og idealerne bag den regenerative landbrugsbevægelse, og via interviewbogen Lysbønder, som hun i 2024 udgav sammen med antropologen Sille Skovgaard. Her kommer en række af bevægelsens centrale danske aktører til orde.

I begge bøger løber en meget klar ambition om at løsrive det regenerative landbrug fra forestillinger om, at landbruget skal vende tilbage til fortidige og førindustrielle praksisser. I Regeneration insisterer Isager Ahl på, at det regeneratives princip netop ikke er at genskabe livsformer, der er truede af klimaforandringerne eller det konventionelle, industrialiserede landbrugs nedslidning af jorden og dens mangfoldighed af liv. Det er snarere at gentænke jordbrugets former ud fra nye vilkår og nye principper. Målet er ”overleveringen af betingelserne for liv” til de næste generationer.94 Ifølge Isager Ahl søger det regenerative landbrug at omgås jorden og drive jordbrug på en måde, der ikke kun giver afgrøder, men også videregiver, opdyrker og øger muldens evne til at skabe mangfoldigt liv. Det sker ikke ved at gøre, som man gjorde for 100 eller 200 år siden. Tværtimod er det en åben, eksperimenterende praksis, hvis former ikke er endeligt fastlagte. Det regeneratives princip er altså ikke at opretholde det eksisterende og heller ikke at lade noget fortidigt vokse frem igen, men at sikre mulighederne for mere og mere mangfoldigt liv i fremtiden.

Det regenerative landbrug definerer sig i høj grad i modsætning til det konventionelle landbrugs dyrkningspraksisser. Men som interviewet med landbrugskonsulenten Martin Beck i Lysbønder viser, allierer det sig samtidig med nyere, naturvidenskabelig forskning. Det centrale er at dyrke og bearbejde jorden på en måde, så vækstbetingelserne opretholdes og helst forbedres, ikke at markere en afstand til den moderne verden. Det vigtige er at dyrke jorden, så den både giver afgrøder og gøres mere frugtbar. ”Jeg definerer ’den frugtbare jord’ som en levende jord”, forklarer Beck i Lysbønder. ”Jo mere levende den er, jo mere frugtbar vil den være”.95


Målet er ikke som i det konventionelle landbrug at udbytte livsprocesserne så effektivt som muligt for at sikre mere profit og økonomisk vækst. Målet er bedre livsbetingelser og mere mangfoldigt liv, mål, der opnås gennem et samarbejde mellem jord og jordbruger. Sådan lyder princippet bag det regenerative landbrug.

Som humanister er vi optagede af de bagvedliggende, grundlæggende forestillinger, og hvordan de forestillinger gør forskellige former for handlinger mere eller mindre meningsfulde. I det lys er det særlige ved det regenerative landbrug, at det bryder med en forestilling om, at naturen klarer sig bedst uden menneskets tilstedeværelse. I det regenerative landbrug søger man ikke at trække sig bort fra verden og heller ikke at retablere det, der engang var. I stedet søger man nye måder at omgås og forme den omgivende verdens processer. Målet er ikke økonomisk vækst – det er heller ikke at undgå økonomisk vækst – men at sikre videreførelsen af et mangfoldigt biologisk liv, faktisk at forbedre betingelserne for det liv. Det er at se mennesket som del af en større naturøkonomi og få den økonomi – snarere end pengeøkonomien – til at vokse. Som hos Christensen er målet ikke ligevægt, stilstand eller balance, men derimod vild vækst og vækstmangfoldighed.

I et kort manifest, ”Frøbølleskrift”, optrykt i digtsamlingen Muld og liv (2020) fortæller den danske forfatter og økologiske aktivist Shekufë Tadayoni Heiberg om sit møde med tankerne bag det regenerative landbrug:



Bevægelsen ramte mig som en imødekommelse af min længsel efter at gøre noget for klimaet, som ikke kun er begrænsende, ikke kun mindre af det hele, men mere. En form for luksus, som man godt kan tillade sig, og som faktisk er luksus for både mig og naturen. […] Naturen tilbyder en ekstremt generøs form for overflod. Smid et sennepsfrø og du får flere hundrede igen. Naturen insisterer på at blive ved, og vores mindste bidrag bliver rigt belønnet.96


Forestillingerne bag det regenerative landbrug opfordrer til handlinger, der engagerer os i processerne i verden. Det fører ikke til forestillinger, hvor svar på klimakrisen må være at gøre mindre og at trække os bort. Målet er en rigdom og en mangfoldighed, der snarere er biologisk end økonomisk. Og baggrunden for det hele er en forestilling om naturen som konstant skabende og i konstant vækst snarere end forestillingen om naturen som et stabilt system.

Sofie Isager Ahl eller Shekufë Tadayoni Heiberg havde næppe Inger Christensen i tankerne, da de skrev deres tekster. Alligevel er parallellerne til Christensens natursyn fra slutningen af 1970’erne tydelige. Samtidig er det tydeligt, at deres forestillinger tillader eksistensen af en lystfyldt, økologisk bevidsthed. Som Heiberg skriver, åbner de for et alternativ til grøn vækst, hvis mål er luksus, men som samtidig tænker luksus som noget andet end ødselhed med penge. De åbner for et alternativ til økonomisk vækst, hvis strategi er at gøre mere snarere end mindre. Her handler det om at skabe mere mangfoldigt liv og ikke kun finde den balance, der tillader sameksistens mellem økonomisk vækst og økologisk bæredygtighed. De forestillinger virker mere attraktive og frugtbare at tænke videre med, når det kommer til nutidens økologiske udfordringer. Vi vil hellere tænke videre i den vilde væksts spor, også selv om – eller måske netop fordi – det ikke altid er klart, hvor de spor fører os hen.






En åben fremtid

I 2010’erne blev grøn vækst selve mantraet i dansk klimapolitik. Forestillingen om, at teknologi kan skabe økonomisk vækst og samtidig løse klimakrisen, har haft en enorm tiltrækningskraft. Når brintteknologi beskrives som både eksporteventyr og klimaredning, når CO2-lagring og Power-to-X præsenteres som løsninger, der kan bringe Danmark i front, gentager den samme grundidé sig. Vækst og bæredygtighed skal ikke stå i modsætning til hinanden. Tværtimod skal de gå hånd i hånd.

Men grøn vækst er ikke en universel sandhed. Det er et historisk fænomen, formet i spændingsfeltet mellem vækstkritik, teknologitro og politisk realisme. Ved at følge begrebets forhistorie og forvandlinger fra 1970’ernes heftige vækstdebatter og visioner om nulvækst og ligevægt over Venstresocialisternes visioner om en demokratisk, grøn industripolitik og Svend Aukens forsøg på at forene velfærd og miljø til Fogh Rasmussen-æraens markedsorienterede strategi og eksportdrevne teknologidrømme bliver det klart, at kampen om klimaforandringerne rummer modstridende forestillinger. Det bliver også tydeligt, at grøn vækst har betydet helt forskellige ting fra 1980’erne til i dag. Styrken har netop været begrebets tvetydighed. Det lover forandring – uden at kræve for meget af os.


Samtidig har kritikken været der hele tiden. Nogle har tvivlet på, om vækst overhovedet kan forenes med økologisk bæredygtighed. Andre har peget på, at ideen om grøn vækst blokerer for mere grundlæggende samfundsforandringer. I 1970’erne blev vækstens grænser diskuteret bredt i den offentlige samtale, hvor politikere, forskere, kunstnere og borgere forestillede sig andre måder at organisere samfundet på. Dengang var teknologi ikke kun løsningen, men også en del af problemet. I dag er situationen næsten vendt på hovedet. Det teknologiske løfte dominerer, mens de dybere spørgsmål om produktionsformer, måder at leve på og drømme om fremtiden ofte forbliver ubesvarede.

Udviklingen peger på tre forskydninger, der har præget de seneste 50 års danske klima- og vækstdebat. For det første er teknologiens rolle blevet omdefineret. Mens man i 1970’erne ofte frygtede, at den teknologiske udvikling ville accelerere krisen, fungerer teknologien i dag som den bærende fortælling om frelse. For det andet er det politiske mulighedsrum blevet indsnævret. I 1970’erne blev nulvækst og ligevægt taget alvorligt som reelle alternativer, mens de i dag fremstår som utopier, der ikke tages alvorligt af de etablerede politiske partier og aktører. For det tredje er samtalen blevet fragmenteret. Dengang mødtes politikere, borgere, kunstnere og forskere i et fælles rum. I dag lever vækstkritikere, teknologieksperter, virksomheder og aktivister ofte i hver deres silo.

Det er tydeligt, at kampen om grøn vækst ikke kun handler om økonomiske modeller eller CO2-kurver. Den handler også om forestillinger. Og om fremtider. Det er her, vi har fundet inspiration i Inger Christensens idé om vild vækst. Ikke fordi den giver os en færdig opskrift, men fordi den tilbyder et andet sprog og et andet grundlæggende syn på naturen og dens processer. Den minder os om, at vækst ikke nødvendigvis måles i BNP, men kan handle om liv, mangfoldighed, forbindelser og muligheder.

Måske er det slet ikke modsætningen mellem vækst og ikke-vækst, vi skal forstå, men mellem forskellige former for vækst: den målbare og den uberegnelige, den økonomiske og den biologiske. Mens grøn vækst lover, at teknologien kan sikre os mod tab, åbner vild vækst for tanken om, at verden ikke kan kontrolleres fuldstændigt. Der kan ligge en ny rigdom i at samarbejde med en verden, der er noget andet end os selv.

Vild vækst er en invitation til at genopdage de spørgsmål, der blev stillet i 1970’erne: Hvad tæller som rigdom? Hvilke fremtider tør vi forestille os? Og hvordan ville vi handle, hvis vi ikke tog vækstens logik for givet? Idéhistorien er fuld af svar, der ikke blev valgt, og fuld af spørgsmål, vi stadig ikke har stillet. Hvis vi åbner for de spørgsmål igen, kan vi måske også åbne for andre fortællinger. Fortællinger, hvor teknologien ikke forsvinder, men heller ikke står alene. Fortællinger, hvor liv, mangfoldighed og ansvar forbindes på nye måder. Fortællinger, hvor det ikke kun handler om at undgå katastrofen, men også om at skabe betingelserne for flere livsformer, flere måder at være i verden på.


Ingen ved, hvor fortællingerne fører hen. Måske er det netop pointen. Blandt meget andet minder klimakrisen os om, at vi ikke kan vide alt på forhånd. Vi må finde måder at handle, drømme og eksperimentere på uden at kende svaret.

